bena miezu kesinɔtɔwo le nusianu me le eyama me, le nufiafia katã kple sidzedze katã me,\nEye Gbɔgbɔ kɔkɔe la ya wo katã taŋtaŋ, eye wode asi gbe bubuwo gbɔgblɔ me, abe alesi Gbɔgbɔ la na wo, be woaƒo nui ene.\nEye esi Paulo da asi ɖe wo dzi la, Gbɔgbɔ kɔkɔe la va wo dzi, eye woƒo nu kple aɖe yeyewo, eye wogblɔ nya ɖi.\nKe Gbɔgbɔ ƒe kutsetse enye: Lɔlɔ̃, dzidzɔ, ŋutifafa, dzigbɔgbɔ blewu, dɔmekɔkɔ, dɔmenyonyo, anukwaretɔnyenye,\nKe dzesi siawo lakplɔ amesiwo xɔe se la ɖo: Le nye ŋkɔ la me wòanyã gbɔgbɔ vɔ̃wo ado goe, eye woaƒo nu kple aɖe yeyewo.\n1 Korintotɔwo 14:27-28\n Nenye be, amea ɖe tsɔ gbegbɔgblɔ ƒo nu la, woanye ame eve alo ƒã la ame etɔ̃, eye woaƒo nu ɖekaɖeka, eye ame ɖeka naɖe egɔme. Ke nenye be, gɔmeɖela meli o la, nezi ɖoɖoe le ha la me: ke neƒo nu na ye ŋutɔ ɖokui kple Mawu.\n1 Korintotɔwo 12:8-11\n Elabena woto Gbɔgbɔ la dzi tso nunya ƒe nya na amea ɖe, ame bubu la sidzedze ƒe nya le Gbɔgbɔ ma ke nu, ame bubu la xɔse le Gbɔgbɔ ma ke me; ame bubu la dɔyɔyɔ ƒe amenuvevenunanawo le Gbɔgbɔ ɖeka ma me; ame bubu la nukudɔwɔwɔwo, ame bubu la nyagbɔgblɔɖi, ame bubu la gbɔgbɔwo dodokpɔ, ame bubu la gbegbɔgblɔ bubu ƒomeviwo, ame bubu la gbe bubu ƒomeviwo ƒe gɔmeɖeɖe; gake Gbɔgbɔ ɖeka mao wɔa nusiawo katã, eye wòmã nu na amesiame wo tɔxɛ wo tɔxɛ, abe alesi wòlɔ̃na ene.\n Miti lɔlɔ̃ yome; ke midi gbɔgbɔ me nuwo vevie: vevietɔ bena miagblɔ nya ɖi. Elabena amesi tsɔa gbegbɔgblɔ ƒoa nu la, meƒoa nu na amewo o, ke na Mawu boŋ; elabena amea ɖeke mesene o, ke gbɔgbɔ me wòle nya ɣaɣlawo gblɔm le; ke amesi le nya gblɔm ɖi la, eƒoa nu na amewo hegblɔa amedoɖeŋgɔgbenya, nuxlɔ̃menya kple akɔfafanyawo. Amesi tsɔa gbegbɔgblɔ ƒoa nu la, edoa eɖokui ɖe ŋgɔgbe; ke amesi le nya gblɔm ɖi la, edoa hame la ɖe ŋgɔgbe. Ke mele didim bena, mi katã miatso gbegbɔgblɔwo aƒo nu; ke mele didim wu be, miagblɔ nya ɖi; elabena amesi gblɔa nya ɖi la, ewu amesi tsoa gbegbɔgblɔwo ƒoa nu la sa, negbe ɖeko wòaɖe egɔme, bene hame la nakpe ŋgɔgbedede. Ke azɔ la, nɔviwò, nenye ɖe meva mia gbɔ tsɔ gbegbɔgblɔwo le nu ƒom la, viɖe ka wòanye na mi, ne menye ɖe maƒo nu na mi le nyaɖeɖefia me alo sidzedze me alo nyagbɔgblɔɖi me alo nufiafia me o mahã? Nenema ke nu agbe manɔme, siwo ɖina, nenye dze alo saŋku, ne woƒe ɖiɖi meto vovo o la, aleke woadze si nusi wokuna alo nusi woƒona mahã? Elabena ne kpẽ ƒe ɖiɖime mekɔ o la, ameka ladzra eɖokui ɖo na aʋa la mahã? Nenema ke miawo hã, ne mietso aɖe gblɔ nya, si me mekɔ o la, aleke woadze si nusi miegblɔ la? Elabena mianye amesiwo le nu ƒom ɖe ya me. Gbegbɔgblɔ bubu ƒomevi geɖewo nya le xexe sia me, eye wo dome ɖeke meli, si menya sena o. Azɔ ne nyemese gbea ɖe o la, manye fiafiala na amesi le nu ƒom la, eye amesi le nu ƒom la hã anye fiafiala nam. Nenema ke miawo hã, esi míenye veviedolawo le gbɔgbɔwo ŋuti la, midi vevie bena, miagba go hena hame la ƒe ŋgɔgbedede. Eyata amesi tsoa gbegbɔgblɔ ƒoa nu la, nado gbe da, bene woade gɔme hã. Elabena ne metsɔa gbegbɔgblɔ doa gbe ɖa la, nye gbɔgbɔ la doa gbe ɖa, gake nye tamesusu metsea ku o. Azɔ la alekee? Mado gbe ɖa kple gbɔgbɔ, ke mado gbe ɖa kple tamesusu hã; madzi ha kple gbɔgbɔ, ke madzi ha kple tamesusu hã. Elabena ne èle akpe dam kple gbɔgbɔ la, aleke lawɔ, amesi le numanyamanyatɔ nɔƒe la, agble amen aƒu wò akpedada dzi, esi menya nusi nègblɔ la o mahã? Elabena wò la eda akpe nyuie, gake mèdo ame bubu la de ŋgɔgbe o. Meda akpe na Mawu bena, metsɔa gbegbɔgblɔ gblɔa nya wu mi katã. Ke ne mele ha me la, mele didim bena, matso nye tamesusu agblɔ nya atɔ̃, bene mafia nu ame bubuwo hã awu esi matsɔ gbegbɔgblɔ agblɔ nya akpe ewo. Nɔvinyewo, migazu viwo le nyasã me o, ke mizu vidzĩewo le nu tovo wɔwɔ me boŋ, ke nyasã me la mizu ame tsitsiwo. Woŋlɔ ɖe segbalẽa me bena: „Matsɔ ame bubuwo ƒe aɖewo kple ame bubuwo ƒe nuyiwo aƒo nu kple dukɔ sia, eye nenema hã womaɖe tom o; Aƒetɔ la gblɔe.“ Eyata gbegbɔgblɔwo nye dzesi, menye na xɔsetɔwo o, ke na dzimaxɔsetɔwo boŋ; gake nyagbɔgblɔɖi mele na dzimaxɔsetɔwo o, ke na xɔsetɔwo boŋ. Azɔ la nenye hame blibo la katã va kpe ta ɖe afi ɖeka, eye amewo katã tsɔ gbegbɔgblɔ ƒo nu, eye numanyamanyatɔwo alo dzimaxɔsetɔwo ava ge ɖe eme la, womagblɔ bena, tsu kum miele o mahã? Ke nenye wo katã gblɔa nya ɖi, eye dzimaxɔsetɔ alo numanyamanyatɔa ɖe va ge ɖe eme la, wo katã woaƒo nya ɖe enu wòagloe, eye wo katã woadrɔ̃ ʋɔnui, eye eƒe dzimenya ɣaɣlawo adze ƒã, eye ale wòatsɔ mɔ atsyɔ anyi, eye wòado gbe ɖa na Mawu, eye wòaɖe gbe ƒã bena, Mawu le mia dome vavã. Azɔ la alekee, nɔviwò? Ne mieva kpe ta la, hadzidzi kple nufiafia kple gbegbɔgblɔ kple nyaɖeɖefia kple gɔmeɖeɖe le mia dome amesiame si; woawo nuwo katã hena ŋgɔgbedede! Nenye be, amea ɖe tsɔ gbegbɔgblɔ ƒo nu la, woanye ame eve alo ƒã la ame etɔ̃, eye woaƒo nu ɖekaɖeka, eye ame ɖeka naɖe egɔme. Ke nenye be, gɔmeɖela meli o la, nezi ɖoɖoe le ha la me: ke neƒo nu na ye ŋutɔ ɖokui kple Mawu. Ke nyagblɔɖilawo la ame eve alo ame etɔ̃ nagblɔ nya ɖi, eye ame mamleawo nabu eme kpɔ. Ke nenye be, woɖe nya fia ame bubu, si bɔbɔ nɔ anyi la, gbãtɔ la nazi ɖoɖoe. Elabena mi katã miate ŋu agble nya ɖi ɖekaɖeka, bene wo katã nasrɔ̃ nu, eye woaxlɔ̃ nu wo katã. Eye nyagblɔɖilawo ƒe gbɔgbɔwo bɔbɔa wo ɖokui na nyagblɔɖilawo. Elabena Mawu menye nyamanyamawɔwɔ ƒe Mawu o, ke ŋutifafa ƒe Mawu boŋ. Abe alesi wòle le ame kɔkɔewo ƒe hawo katã me ene la, miaƒe nyɔnuwo nazi ɖoɖoe le takpekpewo me, elabena womeɖe mɔ na wo bena, woaƒo nu o; ke woaɖo to boŋ, abe alesi se ta gblɔ ene. Ke ne wole didim be, yewoasrɔ̃ nane ta, mina woabia woawo ŋutɔ srɔ̃wo le aƒe me, elabena medze nyɔnuwo bena, woaƒo nu le takpekpe me o. Alo ɖe mia mee mawunya dzɔ tsoa? Alo miawo ɖeɖe gbɔ wòva loo? Ke ne amea ɖe bua eɖokui nyagblɔɖila alo gbɔgbɔmeme la, nedze si nusiwo meŋlɔ ɖo ɖe mi la bena, Aƒetɔ la ƒe sededewoe. Ke ne amea ɖe medze sii o la, negadze sii o! Eyata, nɔviwo, midi nyagbɔgblɔɖi vevie, eye migagbe gbebɔgblɔ o. Mina woawɔ nuwo katã, alesi dze ɖe eteƒeteƒe.


GBE BUBU Amerika Tokunɔgbe Armenian (West) Bicol Bulgarian Chichewa China Kantongbe (Bɔbɔetɔ) China Kantongbe (Xoxotɔ) China Mandaringbe (Bɔbɔetɔ) China Mandaringbe (Xoxotɔ) Czech Danish Dutch Eŋlisi Eʋegbe Ga German Hiligaynon Hungarian Igbo Italian Korean Lithuanian Malagasy Mizo Moore Myanmar Ossetian Persian Polish Portuguese Romanian Russia Tokunɔgbe Sepedi Setswana Shona Silozi Slovak Slovenian Swahili Tsonga Turkish Ukrainian Urdu\nALEKE afɔku siwo Yeremya gblɔ ɖi be adzɔ ɖe wo detɔwo dzi anya dzi ŋɔe nye esi! Woatɔ dzo gbedoxɔ kɔkɔe si nye teƒe vevi si wodea ta agu le ƒe alafa etɔ̃ kple edzivɔwoe nye esia la wòafiã keŋkeŋ. Yerusalem dua kple Yudanyigba bliboa azu aƒedo eye woaɖe aboyo wo me nɔlawo. Woŋlɔ nudzɔdzɔ sia kple bubuwo ŋuti nya ɖe Yeremya ƒe agbalẽ, si nye Biblia gbalẽ siwo me nyawo sɔ gbɔ wu la ƒe evelia, la me. Woŋlɔ nu siwo me Yeremya ŋutɔ hã to esime wònɔ eƒe nyagblɔɖidɔ, si wòwɔ ƒe 67 nuteƒewɔwɔtɔe, wɔm la ŋu nyawo ɖe agbalẽa me. Womeŋlɔ nudzɔdzɔ siwo le agbalẽa me ɖe ɖoɖo si nu wodzɔ ɖo la nu o, ke nyati vovovowo ŋue woŋlɔ nu tsoe boŋ.\nNu ka tae wòle be míatsɔ ɖe le Biblia gbalẽ si nye Yeremya me vevie? Agbalẽa me nyagblɔɖi siwo va eme nana míexɔa Yehowa dzi sena geɖe wu be enye Ŋugbedododziwɔla. (Yesaya 55:10, 11) Yeremya ƒe nyagblɔɖidɔa kple ale si amewo wɔ nu ɖe eƒe gbedeasia ŋui tɔgbi le edzi yim le míaƒe ŋkekea me. (Korintotɔwo I, 10:11) Gawu la, nu si wòŋlɔ ɖi ku ɖe ale si Yehowa wɔ nu kple eƒe dukɔa ŋu la te gbe ɖe Yehowa ƒe nɔnɔmewo dzi eye ele be esia nawɔ dɔ ɖe mía dzi.—Hebritɔwo 4:12.\n“NYE DUKƆ WƆ VƆ̃ ƑOMEVI EVE”\nYeremya dze eƒe nyagblɔɖidɔa gɔme le Yuda fia Yosiya ƒe fiaɖuɖu ƒe ƒe 13 lia me, ƒe 40 do ŋgɔ na Yerusalem tsɔtsrɔ̃ le ƒe 607 D.M.Ŋ. me. (Yeremya 1:1, 2) Nya siwo wògblɔ ɖi le Yosiya ƒe dziɖuɖu ƒe ƒe 18 mamlɛawo ƒe akpa gãtɔ me la klo nu le Yuda ƒe nu gbegblẽ wɔwɔ dzi, eye wògblɔ ʋɔnudɔdrɔ̃ si Yehowa ahe ava wo dzi hã ŋu nya ɖi. Yehowa gblɔ be: “Mawɔ Yerusalem wòazu anyiglãgo kple amegãxiwo nɔƒe, eye mana Yuda-duwo nazu gbegbe kple aƒedo.” (Yeremya 9:10) Nu ka tae? Egblɔ be: “Elabena nye dukɔ wɔ vɔ̃ ƒomevi eve.”—Yeremya 2:13.\nGbedeasia ku ɖe ame susɔe trɔdzimewo kpɔkplɔ gbɔ va wo de hã ŋu. (Yeremya 3:14-18; 12:14, 15; 16:14-21) Gake amewo mexɔ nyagblɔɖila sia nyuie o. “Amesi nye dzikpɔlawo ƒe amegã le Yehowa ƒe me la” ƒo nyagblɔɖila Yeremya, eye wòbɔ pãe zã bliboa katã.—Yeremya 20:1-3.\n1:11, 12—Nu ka tae wotsɔ Yehowa ƒe ŋutenɔnɔ ɖe eƒe nya ŋu sɔ kple “aɖatsigoti” si nye yevuziti ƒomevi aɖe? Aɖatsigoti nye ati gbãtɔ siwo ƒoa se le adame la dometɔ ɖeka. Le kpɔɖeŋunyagbɔgblɔ nu la, Yehowa fɔna kaba heɖoa eƒe nyagblɔɖilawo ɖa gbe sia gbe bene woaxlɔ̃ nu eƒe dukɔa ku ɖe ʋɔnudɔdrɔ̃ si ava wo dzi la ŋu, eye wònɔa ‘ŋute ɖe eƒe nya ŋu’ va se ɖe esime wòva eme.—Yeremya 7:25.\n2:10, 11—Nu kae wɔe be Israel vi mawɔnuteƒeawo ƒe nuwɔna wɔ nuku? Togbɔ be trɔ̃subɔla siwo le woƒe ɣetoɖoƒe kpa dzi yi ɖase ɖe Kititɔwo dzi kple esiwo le woƒe ɣedzeƒe kpa dzi yi ɖase ɖe Kedartɔwo dzi la xɔa dukɔ bubuwo ƒe mawuwo kpea wo tɔwo hã la, medzɔ kpɔ gbeɖe be woɖɔli woƒe mawuawo kple dukɔ bubuwo tɔ o. Gake Israel viwo ya gblẽ Yehowa ɖi eye woɖɔ li Mawu gbagbe la ƒe ŋutikɔkɔe kple legba siwo me agbe mele o.\n3:11-22; 11:10-12, 17—Nu ka tae Yeremya yɔ dziehe to ewo fiaɖuƒea de eƒe gbedeasia me, togbɔ be wotsrɔ̃ Samaria xoxo le ƒe 740 D.M.Ŋ. me hã? Ele alea, elabena Yerusalem tsɔtsrɔ̃ le ƒe 607 D.M.Ŋ. me nye ʋɔnudɔdrɔ̃ si Yehowa he va Israel dukɔ bliboa dzi, ke menye Yuda ɖeɖe ko o. (Xezekiel 9:9, 10) Gawu la, esi wònye be Mawu ƒe nyagblɔɖila la yɔa Israel le eƒe gbedeasiwo me ta la, efia be Yerusalem ganye teƒe vevi aɖe na dziehe to ewo fiaɖuƒea me tɔwo kokoko.\n4:3, 4—Sedede sia gɔme ɖe? Ele vevie be Yudatɔ mawɔnuteƒeawo nadzra woƒe dzi ɖo, abɔbɔ le dzi me, ahaklɔ ɖinu ɖe sia ɖe ɖa le woƒe dziwo ŋu. Enɔ na wo be woaɖe woƒe “dzi ƒe boloyiwo ɖa,” si fia be woaɖe tamesusu, seselelãme kple dzodzro makɔmakɔwo ɖa. (Yeremya 9:25, 26; Dɔwɔwɔwo 7:51) Esia bia be woatrɔ agbenɔnɔ—woadzudzɔ nu baɖa wɔwɔ ahawɔ nu si ana Mawu nayra wo.\n4:10; 15:18—Gɔmesese ka nue Yehowa flu eƒe dukɔ dzeaglã la le? Yeremya ƒe ŋkekea me nyagblɔɖilawo ‘kaa aʋatso gblɔa nya ɖi.’ (Yeremya 5:31; 20:6; 23:16, 17, 25-28, 32) Yehowa mexe mɔ na wo be woagagblɔ nya fluamewo ɖi o.\n16:16—Nu kae “ɖɔkplɔla geɖewo” kple “adela geɖewo,” siwo Yehowa aɖo ɖa la ate ŋu afia? Esia ate ŋu afia futɔwo ƒe aʋakɔwo ɖoɖoɖa be woaɖadi Yudatɔ mawɔnuteƒe siwo dzi Yehowa ahe eƒe ʋɔnudɔdrɔ̃ avɛ la. Gake le nya si dze le Yeremya 16:15 nu la, mawunyakpukpui sia agate ŋu afia Israel vi trɔdzimewo didi.\n20:7—Mɔ ka nue Yehowa ‘lé Yeremya sesẽe’ eye wòƒo nya ɖe enu le? Esi wònye be amewo metsɔa ɖeke le eƒe gbedeasia me o, womelɔ̃na be yewoaɖo toe o, eye wotia eyome esime wònɔ Yehowa ƒe ʋɔnudrɔ̃gbedeasia gblɔm ta la, Yeremya anya se le eɖokui me be ŋusẽ mele ye ŋu yeayi dɔa dzi o. Ke hã, Yehowa zã eƒe ŋusẽ tsɔ ɖe seselelãme siawo ɖa, eye wodo ŋusẽ Yeremya be wòte ŋu yi dɔa dzi. Yehowa to esia dzi ƒoe ɖe Yeremya nu be wòawɔ nu si eya ŋutɔ susu be yemate ŋu awɔ hafi o la.\n1:8. Yehowa ate ŋu aɖe mí tso yometiti me—ate ŋu ato ʋɔnudrɔ̃la ameŋkumemakpɔla aɖe dzi, alo akpɔ egbɔ be ame senugɔme aɖe nava xɔ ɖe dziɖuɖumegã nu fitifiti wɔla alo tsitretsiɖeŋula aɖe teƒe, alo ana ŋusẽ si míatsɔ ado dzii le yometiti me la mí ɣesiaɣi.—Korintotɔwo I, 10:13.\n2:13, 18. Israel vi mawɔnuteƒeawo wɔ vɔ̃ ƒomevi eve. Wogblẽ Yehowa, ame si nye yayra, mɔfiame, kple takpɔkpɔ tsoƒe si ŋu kakaɖedzi le la ɖi. Eye woɖe kpɔɖeŋutsidowo na wo ɖokui to nubabla kple Egipte kpakple Asiria be woakpe ɖe yewo ŋu le aʋawɔwɔ me me. Le míaƒe ŋkekea me la, Mawu vavã la gbegblẽɖi ahadze amegbetɔwo ƒe nunya kple nufiafiawo kpakple xexea me dunyahelawo yome nye “tsi gbagbe vudo la” ɖɔliɖɔli kple “tsido, siwo gɔme ŋɔ.”\n6:16. Yehowa bia tso eƒe ame siwo dze aglã la si be woatɔ sẽ, abia mɔ ta ase ahatrɔ agbɔ ava ‘blema mɔ’ siwo dzi wo tɔgbui wɔnuteƒewo to la dzi. Ðe mele be míanɔ mía ɖokui me dzrom kpɔ tso ɣeyiɣi yi ɣeyiɣi ahakpɔe ɖa be míele zɔzɔm ale si Yehowa dii pɛpɛpɛ hã oa?\n7:1-15. Ŋuɖoɖo ɖe gbedoxɔa ŋu, ebubu abe gbesa si amewo tsɔ kpɔa wo ɖokui tae ene, mete ŋu ɖe Yudatɔawo o. Ele be míazɔ le xɔse me, ke menye le nukpɔkpɔ me o.—Korintotɔwo II, 5:7.\n15:16, 17. Abe Yeremya ene la, míate ŋu akpe akɔ kple dziɖeleameƒo. Míate ŋu awɔ esia to ɖokuisi Biblia sɔsrɔ̃ moveviɖoɖotɔe, Yehowa ƒe ŋkɔ dodo ɖe dzi le subɔsubɔdɔa me, kple to hadede vɔ̃wo tsitsri me.\n17:1, 2. Yudatɔwo ƒe nu vɔ̃wo na be Yehowa mekpɔ ŋudzedze ɖe woƒe vɔsawo ŋu o. Agbe makɔmakɔ nɔnɔ nana be míaƒe kafukafuvɔsawo medzea Mawu ŋu o.\n17:5-8. Ne amegbetɔwo kple habɔbɔwo wɔa nu ɖe Mawu ƒe tameɖoɖowo nu hezɔna ɖe mawumegɔmeɖosewo dzi ko hafi wodze be míaka ɖe wo dzi. Gake nunya anɔ eme be míaɖo ŋu ɖe Yehowa ɖeɖe ko ŋu hena xɔxɔ, ŋutifafa kple dedienɔnɔ vavãtɔ kpɔkpɔ.—Psalmo 146:3.\n20:8-11. Mele be míaɖe mɔ ɖekematsɔleme, tsitretsiɖeŋu, alo yometiti nana dzonɔameme si le mía me ɖe Fiaɖuƒegbeƒãɖeɖedɔa ŋu dzi naɖe akpɔtɔ o.—Yakobo 5:10, 11.\n“MITSƆ MIAƑE KƆ DE BABEL-FIA ƑE KƆKUTI ME”\nYeremya gblɔ ʋɔnudrɔ̃nya aɖe ɖe Yuda fia ene mamlɛtɔwo, kple aʋatsonyagblɔɖilawo, alẽkplɔla nyanyrawo, kpakple nunɔla nu fitifiti wɔlawo siaa ŋu. Esi Yehowa nɔ nu ƒom tso ame susɔe siwo nye nuteƒewɔlawo ŋu abe gbotsetse nyuiwo ene la, egblɔ be: “Matsɔ nye ŋku aɖo wo ŋu hena nyuiwɔwɔ.” (Yeremya 24:5, 6) Nyagblɔɖi etɔ̃ le ta 25 lia me siwo to ʋɔnudrɔ̃nya siwo wogblɔ tsitotsito le ta siwo kplɔe ɖo me la ɖe eme.\nNunɔlawo kple nyagblɔɖilawo ɖo nugbe ɖe Yeremya ŋu be yewoawui. Eƒe gbedeasiae nye be, ele be woasubɔ Babilon fia la. Yeremya gblɔ na Fia Zedekiya be: “Mitsɔ miaƒe kɔ de Babel-fia ƒe kɔkuti me.” (Yeremya 27:12) Ke hã, “Eya, amesi kaka Israel hlẽ la, agaƒo [Israel nu] ƒu.” (Yeremya 31:10) Le susu nyui aɖewo ta la, wodo ŋugbe aɖewo na Rexab viwo. Wode se be “woadzɔ Yeremya ŋu le dzɔlawo ƒe xɔxɔnu.” (Yeremya 37:21) Wotsrɔ̃ Yerusalem, eye woɖe aboyo dua me tɔwo. Yeremya kple eƒe agbalẽŋlɔla Barux nɔ ame siwo wogblẽ ɖe dua me la dome. Ame siwo nɔ vɔvɔ̃m la ʋu yi Egipte togbɔ be Yeremya xlɔ̃ nu wo be woagayi o hã. Woŋlɔ Yeremya ƒe nya siwo wògblɔ ɖi ɖe dukɔwo ŋu la ɖe ta 46 va se ɖe 51 me.\n22:30—Ðe nya sia te fli ɖe gome si le Yesu Kristo si be wòava nɔ Dawid ƒe fiazikpui dzi la mea? (Mateo 1:1, 11) Ao, mete fli ɖe eme o. Sedede sia xe mɔ ɖe Yoyaxin ƒe dzidzimevi ɖe sia ɖe nu be ‘wòagabɔbɔ nɔ Dawid ƒe fiazikpui dzi le Yuda akpɔ o.’ Gake Yesu ya aɖu fia tso dziƒo, ke menye tso Yuda o.\n23:33—Nu kae nye “Yehowa ƒe agba” la? Le Yeremya ƒe ŋkekea me la, nyagblɔɖinya sẽŋu siwo wògblɔ ku ɖe Yerusalem tsɔtsrɔ̃ ŋu la zu agba na wo detɔwo. Eye dukɔ sẽtoawo hã nye agba na Yehowa ale gbegbe be eɖoe be yeatsɔ wo aƒu gbe. Nenema kee Ŋɔŋlɔawo me gbedeasi si ku ɖe Kristodukɔa ƒe tsɔtsrɔ̃ si gbɔna ŋu nye agba na Kristodukɔa, eye ame siwo gbe toɖoɖo nya la hã zu agba kpekpe na Mawu.\n31:33—Aleke woŋlɔ Mawu ƒe sea ɖe dziwo mee? Ne ame lɔ̃ Mawu ƒe sea vevie eye wòdina vevie be yeawɔ Yehowa ƒe lɔlɔ̃nu la, woate ŋu agblɔ be woŋlɔ Mawu ƒe sea ɖe eƒe dzi me.\n32:10-15—Susu ka tae wowɔ asinyigbalẽ ma ke zi eve ɖo? Wowɔ asinyigbalẽ si le ʋuʋu ɖi be woate ŋu awɔ eŋu dɔ kabakaba. Eye wowɔ evelia si nu wotre la be woazã nenye be ɖikeke aɖe fɔ ɖe te le esi le ʋuʋu ɖi ƒe nuvãnyenye ŋu. Esi Yeremya nɔ nu wɔm kple hatitadeagula, si nye eƒe ƒometɔ gɔ̃ hã la, ewɔ nu si le se nu si me nunya le, eye esia nye kpɔɖeŋu na mí be míasrɔ̃.\n33:23, 24—“Ƒome eve” kawo ŋue wole nu ƒom tsoe le afi sia? Wo dometɔ ɖekae nye Fia Dawid ƒe fiaƒomea, eye eveliae nye nunɔlawo ƒe ƒome si nye Aron ƒe dzidzimeviwo. Eya ta esi wotsrɔ̃ Yerusalem kple Yehowa ƒe gbedoxɔa la, edze kɔte be Yehowa gbe ƒome eve siawo eye fiaɖuƒe maganɔ esi le anyigba dzi alo wòagaɖo eƒe tadedeagu anyi o.\n46:22—Nu ka tae wotsɔ Egipte ƒe zinyenyẽ sɔ kple da si le sisim la tɔ? Esia ate ŋu afia woƒe sisi le aʋa nu ƒe hoowɔwɔ, alo ale si wobɔbɔ woƒe dukɔa ɖe anyi ale gbegbe be woƒe gbe megate ŋu dea dzi o la. Nuwo tsɔtsɔ sɔ kple wo nɔewo alea ɖe ale si da ƒe nɔnɔmetata si Egipte fiawo trena ɖe woƒe tablanuwo dzi bene yewoƒe damawunɔ Uatchit nakpɔ yewo ta nye nu dzodzroe fia.\n21:8, 9; 38:19. Ɣeyiɣi kpui aɖe do ŋgɔ na Yerusalem tsɔtsrɔ̃ gɔ̃ hã la, Yehowa na tiatiawɔwɔ ƒe mɔnukpɔkpɔ dua me tɔ matrɔdzime siwo dze na ku la. Nyateƒee, “eƒe amenuveve sɔ gbɔ.”—Samuel II, 24:14; Psalmo 119:156.\n31:34. Aleke wòfaa akɔe nye esi be míanyae be Yehowa megaɖoa ŋku ame siwo wòtsɔ vodada ke la ƒe nu vɔ̃wo dzi o, eye mabia hlɔ̃ wo le etsɔme o!\n38:7-13; 39:15-18. Yehowa meŋlɔa dɔ siwo míewɔna nuteƒewɔwɔtɔe si ƒe akpa aɖee nye ‘ame kɔkɔewo subɔsubɔ’ la be o.—Hebritɔwo 6:10.\n45:4, 5. Abe ale si wònɔ le ŋkeke siwo do ŋgɔ na Yuda tsɔtsrɔ̃ me ene la, fifi nuɖoanyia ƒe “ŋkeke mamlɛawo” menye ɣeyiɣi si me míanɔ ‘nu gã,’ siwo nye kesinɔnu, gãnyenye, alo ŋutilãmededienɔnɔ dim o.—Timoteo II, 3:1; Yohanes I, 2:17.\nWOTƆ DZO YERUSALEM\nEsiae nye ƒe 607 D.M.Ŋ., si nye Zedekiya ƒe fiaɖuɖu ƒe ƒe 11 lia. Babilon Fia Nebukadnezar ɖe to ɖe Yerusalem dua ɣleti 18 sɔŋue nye esia. Le Nebukadnezar ƒe fiaɖuɖu ƒe ƒe 19 lia ƒe dzinu atɔ̃lia ƒe ŋkeke adrelia dzi la, Nebuzaradan, asrafowo ƒe amegã, “va” ɖo Yerusalem. (Fiawo II, 25:8) Ðewohĩ Nebuzaradan le ŋku lém ɖe ale si nuwo le edzi yimee ŋu tso eƒe asaɖa me, eye wòle ɖoɖo wɔm ɖe afɔ si wòaɖe ŋu. Ŋkeke etɔ̃ megbe, le dzinu atɔ̃lia ƒe ŋkeke ewolia dzi la, ‘eva’ ge ɖe Yerusalem dua me. Eye wòtɔ dzo dua.—Yeremya 52:12, 13.\nYeremya ƒo nu tso Yerusalem ƒe anyidzedze ŋu tsitotsito. Nudzɔdzɔ siwo ŋu woƒo nu tsoe la na amewo xa nu alo fa konyi. Woŋlɔ konyifanya siawo ɖe Biblia gbalẽ si nye Konyifahawo la me.\nƲɔnudɔdrɔ̃ si Yehowa ahe ava Yerusalem dzi la hã le Yeremya ƒe gbedeasia me\nAleke Yehowa ‘lé Yeremya sesẽe’?\n‘Mekpɔ nyuie ɖe Yuda ƒe aboyomewo ŋu abe gbotsetse nyui siawo ene.’—Yeremya 24:5


“Amesiwo xɔ hehe koe le ablɔɖe me.”—Epictetus, ƒe 100 M.Ŋ. lɔƒo.\nWILLIAM H. SEWARD, si nye ƒe alafa 19 lia me kluvisitsatsa nu tsitsi taʋlila, xɔe se be “amegbetɔwo ƒe ŋgɔyiyiwo katã nɔ te ɖe Biblia ƒe ŋusẽkpɔkpɔ ɖe amewo dzi si le dzidzim ɖe edzi la dzi.”\nYehowa Ðasefowo hã dea bubu deto Biblia ŋu. Wokpɔ kakaɖedzi be amesiwo wɔa eƒe gɔmeɖosewo dzi zua srɔ̃ŋutsu ɖɔʋu, srɔ̃nyɔnu ɖɔʋu, kple ɖevi ɖɔʋuwo—ẽ, wonyea ame nyuitɔwo kekeake le xexeame. Eyata wowɔna ɖe Yesu Kristo ƒe sededea dzi be: ‘Miheyi ɖawɔ dukɔwo katã me nɔlawo ne woanye nusrɔ̃lawo, miafia nu wo.’—Mateo 28:19, 20.\nLe agbagbadzedze be woaɖo Biblia fiafia amewo ƒe taɖodzinu sia gbɔ me la, Yehowa Ðasefowo ƒo wo ɖokui ɖe dɔ si woate ŋu agblɔ be enye hehenadɔ si de teƒe geɖe wu le amegbetɔ ƒe ŋutinya me la me. Aleke gbegbe wòkeke tae?\nXexeame Katã ƒe Agbalẽtadɔ Aɖe\nYehowa Ðasefowo zãa Biblia gɔmeɖeɖe siwo le gbegbɔgblɔ alafa geɖe me le woƒe dutoƒosubɔsubɔdɔa wɔwɔ me. Gake woawo ŋutɔ hã wota New World Translation of the Holy Scriptures Biblia ɖe gbegbɔgblɔ 21 me kple New World Translation of the Christian Greek Scriptures (si amewo yɔna be Nubabla Yeye) la ɖe gbegbɔgblɔ 16 bubuwo me. Azɔ hã wole Biblia gɔme ɖem ɖe gbegbɔgblɔ 11 bubuwo me fifia. Ðasefoawo taa agbalẽ siwo kpena ɖe amewo ŋu wokpɔa ŋudzedze ɖe Biblia ŋu eye wònaa wosea egɔme nyuie wu hã.\nLe kpɔɖeŋu me, wotaa magazine sia si nye Nyɔ!, ɖe gbegbɔgblɔ 83 sɔŋ me, eye wotaa tata ɖesiaɖe ƒe agbɔsɔsɔ si wu 20,380,000 le mama dedie nu. Wotaa eƒe kpeɖeŋutɔ si nye Gbetakpɔxɔ magazinea, ƒe tata ɖesiaɖe 23,042,000 le mama dedie nu ɖe gbegbɔgblɔ 139 me. Ale wotaa magazine siawo wosɔa gbɔ wu biliɔn ɖeka ƒe sia ƒe! Gawu la, wotaa Gbetakpɔxɔa ɖe gbegbɔgblɔ siawo dometɔ 124 me le ɣeyiɣi ɖeka me, eye wotaa Nyɔ! ɖe gbegbɔgblɔ 58 me. Eyata le xexeame katã la, gbegbɔgblɔ vovovo dolawo le nyatakaka siwo le magazine siawo me xlẽm le ɣeyiɣi ɖeka me le woa ŋutɔwo degbe me.\nGakpe ɖe eŋu la, Yehowa Ðasefowo ta Biblia-srɔ̃gbalẽ miliɔn alafa geɖe le ƒe siawo me. Wota agbalẽ si nye Nyateƒe, Si Kplɔa Ame Yia Agbe Mavɔ Mee ɖekaɖeka miliɔn 107 kple edzivɔwo. Emegbe wota Ate Ŋu Anɔ Agbe Tegbee le Paradiso me le Anyigba Dzi agbɔsɔsɔ si wu miliɔn 81, eye nyitsɔ laa la, wota Sidzedze si Kplɔa Ame Yia Agbe Mavɔ Me miliɔn 75 kple edzivɔ ɖe gbegbɔgblɔ 146 me. Azɔ hã wota axa 32-gbalẽ gbadza si nye Nukae Mawu Di tso Mía Si? miliɔn 113 kple edzivɔ ɖe gbegbɔgblɔ 240 me.\nWota agbalẽ bubuwo na hiahiã aɖewo koŋ gbɔ kpɔkpɔ. Wota Nye Agbalẽ Si Nye Biblia-Ŋutinyawo, si ŋu wotrɔ asi le na ɖeviwo, wosɔ gbɔ wu miliɔn 51. Wota agbalẽ eve siwo nye Your Youth—Getting the Best Out Of It kple Questions Young People Ask—Answers That Work, siwo ŋu wotrɔ asi le na sɔhɛwo koŋ, ƒe agbɔsɔsɔme si wu miliɔn 53. Eye wota Nusi Gbɔ Ƒome ƒe Dzidzɔkpɔkpɔ Tsona, si nye agbalẽ si kpe ɖe ƒome miliɔn geɖe ŋu wokpɔ woƒe kuxiwo gbɔ, la ɖe gbegbɔgblɔ 115 me.\nWota agbalẽ ene bubu siwo woɖe ɖe go tso ƒe 1985 me siwo tua xɔse ɖo vevietɔ ɖe Wɔla la, kple Via, kpakple ɖe Biblia me, eye wo katã ƒe agbɔsɔsɔ si wota sɔ gbɔ wu miliɔn 117. Woawoe nye Life—How Did It Get Here? By Evolution or by Creation?, Ame Vevitɔ Kekeake Si Nɔ Anyi Kpɔ, The Bible—God’s Word or Man’s?, kple Is There a Creator Who Cares About You?\nEgbea la, Biblia-srɔ̃gbalẽ siwo Yehowa Ðasefowo ta le gbegbɔgblɔ 353 sɔŋ me, eye woaɖe esiawo dometɔ aɖewo ɖe go le gbegbɔgblɔ 38 bubu me kpuie. Le nyateƒe me tso ƒe 1970-awo me la, Yehowa Ðasefowo ta agbalẽ, agbalẽvi, agbalẽ gbadza, kple magazine biliɔn 20 kple edzivɔwo! Gawu la, nufiala siwo ade miliɔn ade kloe le dɔ dzi vevie le Biblia me sidzedze kakam le dukɔ siwo wu 230 me. Gake aleke wowɔ te ŋu le nusia gbegbe wɔm, eye aleke wòle ŋusẽ kpɔm ɖe amewo ƒe agbe dzii?\nNusita Wota Wo Ðe Ameawo Degbe Me\nAbe alesi nàte ŋu akpɔe le susu mee ene la, ebia ɖekawɔwɔ kple agbagbadzedze gã ŋutɔ be woata agbalẽ nyuiwo le ɣeyiɣi ɖeka me ɖe gbegbɔgblɔ alafa ɖeka kple edzivɔwo me. Gbegɔmeɖeha siwo tsɔ woƒe ɣeyiɣi kple aɖaŋu na faa, zãa kɔmpiutaɖaŋu wɔa dɔa wònyona, hesɔna, eye wòtsɔna hã. Eyata le gbegbɔgblɔ siwo me gbegɔmeɖelawo mesɔ gbɔ le o gɔ̃ hã gome la, agbalẽawo ɖoa wo gbɔ le ɣeyiɣi kpui aɖe ko me. Fifi laa la, ŋutsu kple nyɔnu siwo wu 1,950 ye le gome kpɔm le xexeame katã ƒe gbegɔmeɖedɔ sia si me womedia viɖe le o me. Gake nukata wodzea agbagba ma gbegbe? Esi wònye be amesiwo ƒe gbegbɔgblɔ mede du o te ŋu doa esiwo keketa hã ta la, ɖe wògahiã kokoko be woadze agbagba mawoa?\nYehowa Ðasefowo kpɔe be agbagbadzedzeawo ɖea vi gbogbo le susu si William Tyndale, si nye Biblia-gɔmeɖela xɔŋkɔ le ƒe alafa 16 lia me, ɖe gblɔ nu. Eŋlɔ be: “Mekpɔe de dzesii to nuteƒekpɔkpɔ me be manya wɔ be woana ame gbɔlowo nali ke ɖe nyateƒea me o, negbe ɖe woɖe ŋɔŋlɔ la me na wo kɔte le wo degbe me, bene woanya ŋɔŋlɔa me nya veviwo, ɖoɖo si nu woɖo wo ɖo, kple gɔmesese si le wo ŋu.”\nNyateƒee, menɔa bɔbɔe ɣesiaɣi be woata Biblia-srɔ̃gbalẽwo ɖe amewo ƒe degbewo me o. Gake ne wote ŋu tae la, Biblia me nyateƒewo ɖoa ameawo ƒe dzi gbɔ kaba wu eye wòlia ke ɖe wo me wu. Wode dzesi esia le dukɔ siwo nɔ tsã Soviet Union, afisi to vovovo me tɔwo doa gbe vovovowo le me. Le ƒe alafa si va yi ƒe gɔmedzedze la, amesiawo dometɔ geɖe va zu Soviet Union ƒe akpa aɖe eye wofia Russiagbe wo—hebia tso wo si be woadoe. Eyata woxlẽa Russiagbe hedonɛ, eye le ɣeyiɣi ma ke me wogadoa wo degbe hã.\nVevietɔ tso esime Soviet Union gbã le ƒe 1991 me ke la, amesiawo dometɔ geɖe di be yewoazã yewo degbewo. Esia nye nyateƒe le amesiwo ƒe degbewo nye Adyghe, Altai, Belorussia, Georgia, Kirghiz, Komi, Osset, Tuva, alo bubu geɖeawo gome. Togbɔ be wo dometɔ akpa gãtɔ te ŋu doa Russiagbe hã la, Biblia-srɔ̃gbalẽ siwo le Russiagbe me meʋãa dzi na wo tututu o. Gake agbalẽ siwo le woa ŋutɔwo degbewo me dea dzi gbɔ na wo ale gbegbe. Ame aɖe si xɔ trakt si ɖe Biblia me le Altaigbe me gblɔ be: “Enyo ŋutɔ be miedze agbalẽ tata gɔme ɖe mía degbe me.”\nEsia ƒe kpɔɖeŋu bubu enye Greenland, si nye Artic-ƒukpo aɖe, si dzi ame 60,000 pɛ le. Wotaa Gbetakpɔxɔ kple Nyɔ! siaa ɖe Greenlandgbe me, eye magazine siawo bɔ ŋutɔ—abe alesi wòle le agbalẽ bubu siwo Yehowa Ðasefowo ta ɖe Greenlandgbe me gomee ene. Le nyateƒe me la, woate ŋu akpɔ agbalẽ mawo le aƒe siwo le ƒukpoa ƒe kɔƒe siwo gbɔ didi wu kekeake hã me.\nLe South Pacific nutowo me la, amesiwo ade 7,000 doa Naurugbe, ame 4,500 doa Tokelaugbe, eye ame 12,000 doa Rotumagbe. Fifia Ðasefoawo taa trakt siwo ɖe Biblia me kple agbalẽ gbadzawo ɖe gbegbɔgblɔ mawo me eye wotaa Gbetakpɔxɔ ɖe Niuegbe si amesiwo ade 8,000 dona, kple Tuvalugbe si ame abe 11,000 ene dona hã me ɣleti sia ɣleti. Le nyateƒe me la, Yehowa Ðasefowoe nye amesiwo taa agbalẽwo ɖe gbegbɔgblɔ siwo mekeke ta o me wu la dometɔ ɖeka, eye wotaa Biblia-srɔ̃gbalẽwo ɖe gbewo abe Bislama, Hiri Motu, Papiamento, Mauritian Creole, New Guinea Pidgin, Seychelles-Creole, Solomon Islands Pidgin, kple bubu geɖewo me.\nZi geɖe la, zi alesi gbe aɖe dolawo le ʋɛ wue la, zi nenema ke wosana ɖe aga wu eye wodaa ahe hãe. Ke hã ete ŋu dzɔna be ame geɖe ŋutɔ te ŋu xlẽa nu le nuto mawo me. Eye zi geɖe la, Biblia si wota ɖe wo degbe mee nye agbalẽ ʋɛ siwo le nutoa me tɔwo si la dometɔ ɖeka. Le nyateƒe me la, wometaa nyadzɔdzɔgbalẽ gɔ̃ hã ɖe gbe siawo dometɔ aɖewo me o, elabena viɖe manɔ eme o.\nNusita Wokpɔa Ŋudzedze Ðe Dɔa Ŋu\nEsi Yehowa Ðasefowo taa agbalẽ siwo ɖɔa amewo ƒe agbenɔnɔ ɖo wònyona ɖe edzi ta la, ame geɖe kafua woƒe gbegɔmeɖedɔwo. Linda Crowl, si le dɔ wɔm le Pasifikŋutinusrɔ̃ƒe, si le South Pacific Yunivɛsiti le Suva, Fiji, gblɔ be Ðasefoawo ƒe gbegɔmeɖedɔae nye “nudodzidzɔname si ƒo ɖesiaɖe ta si le edzi yim le Pasifik nutoa me.” Ekafu woƒe agbalẽwo le alesi wonyo ŋutɔe ta.\nEsi wote Nyɔ! tata ɣleti etɔ̃ ɖesiaɖe ɖe Samoagbe me la, nutoa me nyadzɔdzɔgbalẽwo kple dukɔa ƒe television dzi nyadzɔdzɔwo ɖe gbeƒãe. Le nyadzɔdzɔa gbɔgblɔ me la, woɖe Nyɔ! ƒe akpaa fia, eye woʋu magazinea ƒe nyati ɖesiaɖe fia. Emegbe woƒo nu tso nyati siawo ŋu ɖekaɖekae.\nNu ɖedzesi ɖekae nye be le dukɔ aɖewo me la, nutoa me ƒe gbegbɔgblɔdɔwɔƒewo tena ɖe Ðasefowo ƒe gbegɔmeɖelawo ŋu edziedzi xɔa aɖaŋuɖoɖo le gbeŋutise, nuŋɔŋlɔ ɖe ɖoɖo nu, nya yeyewo toto vɛ, kple bubuawo ŋu. Edze ƒã be hehenadɔ si wɔm Yehowa Ðasefowo le femaxee kpɔ ŋusẽ ɖe ame bubu geɖewo ƒe agbe dzi, ke menye woƒe hamevi ŋutɔŋutɔwo ɖeɖeko dzi o.\nKe hã abe alesi míede dzesii le nyati si do ŋgɔ mee ene la, ame tsitsi siwo ade biliɔn ɖeka kloe—si sɔ gbɔ de xexeametɔwo katã ƒe akpa adelia kloe—menya agbalẽ o. Nukae wowɔ be woatsɔ akpe ɖe ame mawo ŋu be nyati vevi siwo ate ŋu asu ame si to nuxexlẽ kple nusɔsrɔ̃ me la naɖe vi na wo?\nHehenana ƒe Hiahiã Veviwo Gbɔ Kpɔkpɔ\nÐasefowo wɔ agbalẽsɔsrɔ̃ femaxee ƒe ɖoɖo tsɔ le nuxexlẽ kple nuŋɔŋlɔ fiam amewo le dukɔ geɖe me. Wota woawo ŋutɔ ƒe nufiagbalẽwo gɔ̃ hã, abe agbalẽ si nye How to Read and Write ene, eye wotae ɖe gbegbɔgblɔ 28 me. Woto agbalẽsrɔ̃suku siawo dzi kpe ɖe ame akpe geɖe siwo dome nyɔnuwo kple ame tsitsiwo hã le ŋu wova zu agbalẽnyalawo.\nLe Burundi la, Yehowa Ðasefowo to agbalẽsrɔ̃suku siawo dzi kpe ɖe ame alafa geɖe ŋu wova nya nuxexlẽ kple nuŋɔŋlɔ. Esi Dukɔa ƒe Dɔwɔƒe si Kpɔa Ame Tsitsiwo ƒe Agbalẽsrɔ̃nyawo Gbɔ kpɔ viɖe nyui siwo do tso ɖoɖo sia me la, wona nunana Ðasefowo ƒe nufiala ene le Dukɔwo Dome Agbalẽnyanya Ŋkeke si woɖu le September 8, 1999, dzi.\nMíexɔ nyatakaka si gbɔna ku ɖe agbalẽsrɔ̃sukuwo ŋu tso Yehowa Ðasefowo ƒe hame siwo ade 700 le Mozambique gbɔ: “Le ƒe ene siwo va yi me la, sukuvi 5,089 wu sukua nu, eye ame 4,000 ye le sukua dem fifia.” Sukuvi ɖeka ŋlɔ be: “Medi be maɖe nye ŋudzedzekpɔkpɔ deto afia ɖe sukua ŋu . . . Menye agbalẽmanyala tsã. Gake to sukua dzi la, mete ŋu xlẽa nu, eye togbɔ be nyemebi nyuie haɖe o hã la, mete ŋu ŋlɔa nu hã.”\nTso ƒe 1946 me, esi wodze nuŋlɔɖiwo dzadzraɖo le Mexico la, wofia nuxexlẽ kple nuŋɔŋlɔ amesiwo wu 143,000 le afima le suku tɔxɛ siwo woɖo hena aɖaŋu sia fiafia me. Nyɔnu aɖe si xɔ ƒe 63 ŋlɔ be: “Meda akpe na Yehowa Ðasefowo, amesiwo fia nuxexlẽ kple nuŋɔŋlɔm, la ŋutɔ. Nye agbe wɔ nublanui tsã. Gake fifia mate ŋu axlẽ aɖaŋuɖoɖowo le Biblia me, eye emenyawo doa dzidzɔ nam.”\nLe Anyiehe Amerika dukɔ si nye Brazil me la, Ðasefowo fia nuxexlẽ kple nuŋɔŋlɔ ame akpe geɖe. Nyɔnu aɖe si xɔ ƒe 64 gblɔ be: “Nuxexlẽ sɔsrɔ̃ le ko abe ablɔɖenana ame aɖe si nɔ game ɣeyiɣi didi ene. Fifia mete ŋu xlẽa nyatakaka ɖesiaɖe ƒomevi. Vevietɔ wu la, Biblia xexlẽ kple esɔsrɔ̃ na ablɔɖem tso alakpanufiafiawo me.”\nEnuenu la, Biblia-fiala siwo nye Yehowa Ðasefowo fiaa nuxexlẽ woƒe nusrɔ̃vi ɖekaɖekae hã. Martina nye nyɔnu si nɔ eƒe ƒe 80-awo me esime Ðasefo aɖe va srãe kpɔ le Philippines. Martina di be woava nɔ Biblia srɔ̃m kpli ye edziedzi, gake menya nuxexlẽ o. To amesi fia Bibliae ƒe kpekpeɖeŋu dzi la, Martina wɔ ŋgɔyiyi, eye kpekpeɖeŋu bubu xɔxɔ kpee le hame si le wo gbɔ me wɔe be wòva dze hezãa Biblia tsɔ fiaa nu ame bubuwoe. Fifia enya agbalẽ, eye wònye ɣeyiɣiawo katã ƒe Biblia-fiala.\nEdze ƒã be ameƒomevi ɖesiaɖe ate ŋu anya agbalẽ. Gake míabia be, Ðe Mawu kple eƒe tameɖoɖowo ŋuti sidzedze si tso Biblia me ate ŋu aɖe vi na amewo vavã? Nyati siawo siwo tsiã ɖe enu ƒe mamlɛtɔ aɖo biabia sia ŋu.\n[Aɖaka/Nɔnɔmetata si le axa 27]\n“Ewu Gbɔgblɔ Nam . . . ”\nDziɖuɖumegãwo, agbalẽnyalawo, kple ame tsɛwo katã kpɔ agbagba siwo gbegbe Yehowa Ðasefowo dze be woatsɔ do hehenana amewo le xexeame katã ɖe ŋgɔe la dze sii. Nya siwo wogblɔ ƒe ɖewoe nye si:\n“Mía kple nye dziɖuɖua míekpɔ dzidzɔ ŋutɔ elabena agbalẽ sia [Ate Ŋu Anɔ Agbe Tegbee le Paradiso me le Anyigba Dzi, si le Tuvalugbe me] nye nu xɔasi yeye si gava kpe ɖe Tuvalu ƒe ‘kesinɔnu’ veviwo ŋu. Ele be wòanye dzidzɔ gã na mi le akpa si miewɔ—si nye akpa vevi si miewɔ le dukɔa me tɔwo ƒe gbɔgbɔmemenyenye tutuɖo me, la ta. Meka ɖe edzi be woava ŋlɔ dɔ sia ŋu nya ɖe Tuvalu ƒe ŋutinya me ku ɖe hehenagbalẽwo tata ŋu.”—Ðk. T. Puapua, si nye dziɖuɖumegãwo ƒe tatɔ tsã le Tuvalu, South Pacific.\n“Agbalẽtaɖoɖo si le afɔ tsɔm ale gbegbe la le Yehowa Ðasefowo si, si me wozãa egbegbe mɔ̃ɖaŋununya yeyetɔ kekeake le le South Pacific. . . . Agbalẽtadɔ sia gaɖe dzesi wu le vovototo gbogbo . . . siwo le Pacific Ƒukpowo dzi gbegbɔgblɔwo me ta.”—Linda Crowl, si le South Pacific ƒe Yunivɛsiti, le Suva, Fiji.\n“Aleke gbegbe Nusi Gbɔ Ƒome ƒe Dzidzɔkpɔkpɔ Tsona ƒe agbalẽa si le Isokogbe me wɔ nuku hewɔa dɔ ɖe ame dzii enye si! Míeda akpe na lɔlɔ̃nu faa dɔwɔla siwo le dɔ wɔm le Isoko gbegɔmeɖehaa me le alesi wokpe ɖe mía ŋu míese agbalẽa gɔme bliboe ta.”—C.O.A., Nigeria.\n“Mekpɔ ŋudzedze ɖe Biblia gɔmeɖeɖe sia [New World Translation si le Serbiagbe me], si gɔmesese le bɔbɔe la ŋu ale gbegbe be, ewu gbɔgblɔ nam gɔ̃ hã. Tsã la, metea kpɔ be maxlẽ Biblia bliboa katã, gake ɖeko wògloam ɣesiaɣi elabena nyemete ŋu sea gbea gɔme o. Fifia mete ŋu xlẽa gɔmeɖeɖe tɔxɛ sia hesea egɔme!”—J. A., Yugoslavia.\n“Meda akpe na mi ɖe nufiamegbalẽ nyui tuameɖo siwo gɔme mieɖe ɖe Tivgbe me la ta. Le nyateƒe me la, viɖe kple dzideƒoname siwo katã tsoa agbalẽ kple agbalẽ gbadza siawo me la wu gbɔgblɔ. Agbalẽ siawo ɖo ame akpe geɖe gbɔ.”—P.T.S., Nigeria.\nÐekaɖeka miliɔn 36 le gbegbɔgblɔ 115 me\nWota “New World Translation” Biblia ɖekaɖeka miliɔn 100 kple edzivɔwo ɖe gbegbɔgblɔ 37 me\nLe xexeame katã la, amesiwo ade 2,000 kloe ɖea Yehowa Ðasefowo ƒe agbalẽwo gɔme. (Zulu-gbegɔmeɖeha le South Africa, miame; kple gbegɔmeɖela aɖe le Japan, anyime)\nWotaa “Gbetakpɔxɔ” kple “Nyɔ!” magazine biliɔn ɖeka kple edzivɔwo ƒe sia ƒe\nYehowa Ðasefowo fiaa nuxexlẽ kple nuŋɔŋlɔ amewo le xexeame katã. (Mexico, ɖusime; kple Burundi, anyime)\nƉoe Ɖe Amewo Ɖoe Ɖe Amewo Hehenaɖoɖo si Keke Ta\ng01 1/8 axa 22-27


Kpe Ðe Viwò Ŋu Wòanɔ Te Ðe Tɔtrɔ Siwo Ava Esi Wòle Tsitsim Nu\nGBE BUBU Afrikaans Albanian Amharic Arabic Armenian Azerbaijani Azerbaijani (Cyrillic) Bengali Bislama Bulgarian Catalan Cebuano Chichewa China Kantongbe (Bɔbɔetɔ) China Kantongbe (Xoxotɔ) China Mandaringbe (Bɔbɔetɔ) China Mandaringbe (Xoxotɔ) Chinagbe (Wu Shanghai) Chinagbe (Yunnanese) Chinese (Sichuanese) Chitonga Chitumbuka Cibemba Croatian Czech Danish Dutch Efik Estonian Eŋlisi Eʋegbe Fijian Finnish Franse Georgian German Greek Gujarati Hebrew Hiligaynon Hindi Hungarian Icelandic Igbo Iloko Indonesian Italian Japanese Kannada Kazakh Kikaonde Kikuyu Kinyarwanda Kirghiz Kirundi Korean Lingala Lithuanian Luganda Luvale Macedonian Malagasy Malayalam Maltese Marathi Myanmar Nepali Ngangela Norwegian Oromo Pangasinan Polish Portuguese Punjabi Quechua (Ayacucho) Quechua (Cuzco) Romanian Russian Samoan Sepedi Serbian Serbian (Roman) Sesotho (Lesotho) Setswana Shona Silozi Sinhala Slovak Slovenian Spanish Swahili Swahili (Congo) Swedish Tagalog Tahitian Tamil Tatar Telugu Tetun Dili Thai Tigrinya Tok Pisin Tsonga Turkish Twi Ukrainian Umbundu Urdu Vietnamese Xhosa Yoruba Zulu\nÐeko wòle abe etsɔ si va yi koe nèkɔ viwòa ɖe asi ene. Gake fifia viwòa enye ema le gegem ɖe eƒe ƒewuiwo me, togbɔ be eganye ɖevi hã la, madidi o, tɔtrɔ siwo aɖee afia be ele tsitsim la adze egɔme le eƒe agbe me.\nAleke nàte ŋu akpe ɖe viwòŋutsuvi alo viwònyɔnuvi ŋu wòanɔ te ɖe tɔtrɔ ɖedzesi siawo siwo nana ame tɔtɔna alo vɔ̃na la nu?\nƔeyiɣi li si tɔtrɔawo dzea egɔme. Tɔtrɔawo tea ŋu dzea egɔme kaba tso ƒe enyi alo tsia megbe hedzea egɔme tso ƒe wuiatɔ̃ heyina. Agbalẽ si nye Wɔe Kple Lɔlɔ̃ Kpakple Kakaɖedzi (si le Eŋlisigbe me) gblɔ be, ɖevi ɖe sia ɖe kple ɣeyiɣi si tɔtrɔ siawo dzea egɔme nɛ.\nTɔtrɔawo ate ŋu ana ɖevia natɔtɔ. Ne ɖeviwo le ɖekakpui kple ɖetugbui me ɖom la, wotsia dzi ɖe ale si amewo bua woe ŋu vevie. Ðekakpui aɖe si ŋkɔe nye Jared * gblɔ be, “metsi dzi ɖe nye dzedzeme kple ale si mewɔa nui ŋu. Ne mele amewo dome la, ewɔna nam be nye nuwɔnawo mele ga dzi dzem o.” Le ɖevi siawo gome la, ne nyatsu do ɖe mo na wo la, dzi ɖena le wo ƒo. Kellie si xɔ ƒe 17 gblɔ be: “Mese le ɖokuinye me be nye mo gblẽ. Meɖo ŋkui be mefaa avi hegblɔna be nyemegadze tugbe o.”\nÐevi siwo ƒe tɔtrɔwo dzea egɔme kaba la doa go kuxi tɔxɛ aɖewo. Esia nye nyateƒe le nyɔnuviwo koŋ gome, vevietɔ ne wodze notete, eye wole kpe ɖom; esia nana amewo koa wo. Agbalẽ si nye Mɔfiame Na Dzilawo Le Ƒewuiviwo Hehe Ŋu (si le Eŋlisigbe me) gblɔ be, “ŋutsuvi tsitsi siwo kpɔ gome le gbɔdɔdɔ me kpɔ la ate ŋu anɔ ahiã dim wo.”\nTɔtrɔ siawo mefia be ɖevi zu ame tsitsiwo o. Lododowo 22:15 gblɔ be: “Bometsitsi bla ɖe ɖevi ƒe dzi ŋu.” Ne ɖevi le ɖekakpui alo ɖetugbui zum la, mefia be magawɔ bometsinu o. Agbalẽ si nye Wò Kple Wò Ƒewuivi (si le Eŋlisigbe me) gblɔ be, “tsitsi adze le ɖevi ŋu gake ema mefia be awɔ nyametsotso nyuiwo, awɔ nu le nunya me, aɖu eɖokui dzi alo awɔ nu bubu siwo fia be etsi o.”\nÐo dze tso tɔtrɔ siawo ŋu na viwòa hafi woadze egɔme. Na viwòa nanya nu siwo wòakpɔ mɔ na, ne nyɔnuvi wònye la, na wòanya be ava ɖo asi anyi, eye ne ŋutsuvi wònye la, na wòanya be anyè tsi to eƒe ŋutsu me le alɔ̃ me. To vovo na tɔtrɔ bubu siwo vana vivivi la, asiɖoɖoanyi kple tsinyenye ya vana le vo me, eye ate ŋu ana ame natɔtɔ alo vɔvɔ̃ nalée gɔ̃ hã. Ne miele dze ɖom tso nya siawo ŋu la, tsɔ susu nyui ƒo nu tso eŋu be ehiã be tɔtrɔ siawo nava godoo hafi wòazu ame tsitsi.—Biblia ƒe mɔfiame: Psalmo 139:14.\nƑo nu tso nu sia nu ŋu. Ðekakpui aɖe si ŋkɔe nye John gblɔ be, “esi dzinyelawo nɔ nu ƒom tso tɔtrɔ siawo ŋu nam la, wonɔ axadzi tom na nyaa, nenye ɖe woyi nyaa gbɔ tẽe la anye ne ede dzinye wu.” Alana, nyɔnuvi si xɔ ƒe 17 hã se le eɖokui me nenema. Egblɔ be: “Danye kpe ɖe ŋunye mese nu siwo le dzɔdzɔm ɖe dzinye la gɔme, gake ne ɖe wòyi edzi kpe ɖe ŋunye menɔ te ɖe enu be magatsi dzi o la ne enyo wu.” Nu kae dzilawo ate ŋu asrɔ̃ tso esia me? Togbɔ be akpe lãme na mi be miaƒo nu tso tɔtrɔ siawo ŋu hã la, ele be miawɔe godoo.—Biblia ƒe mɔfiame: Dɔwɔwɔwo 20:20.\nBia nya siwo ana wò kple viwòa miaɖo dze. Be nàkpe ɖe eŋu wòaƒo nu la, bia nyae tso ale si tɔtrɔawo dze egɔme le ɖevi bubuwo gome la ŋu. Le kpɔɖeŋu me, àte ŋu abia viwònyɔnuvi be, “ɖe wò sukuhatiwo dometɔ aɖewo gblɔ be yewodze asiɖoɖo anyia?” “Ðe ɖeviwo ɖua fewu le nyɔnuvi siwo dze notete la ŋua?” Àte ŋu abia viwòŋutsuvi be, “ɖe ɖeviwo ɖua fewu le ŋutsuvi siwo ŋu tɔtrɔ aɖeke medze le o la ŋua?” Ne viwòa dze nuƒoƒo tso tɔtrɔ siwo le vavam le ɖevi bubuwo gome ŋu la, anɔ bɔbɔe nɛ be wòaƒo nu tso eya ŋutɔ ƒe seselelãmewo kple tɔtrɔ siwo le vavam le eya ŋutɔ ŋu la hã ŋu. Ne wòle nu ƒom tso eŋu la, wɔ ɖe Biblia ƒe aɖaŋuɖoɖo sia dzi. Egblɔ be, ‘ɖe abla le nusese me, nanɔ blewu le nuƒoƒo me.’—Yakobo 1:19.\nKpe ɖe viwòa ŋu be ‘nunya vavãtɔ kple tamebubuŋutete’ nasu esi. (Lododowo 3:21) Ne ɖeviwo le ɖekakpui alo ɖetugbui me ɖom la, menye woƒe dzedzeme kple seselelãme gome koe tɔtrɔawo vana le o. Le ɣeyiɣi siawo me la, ɖeviwo tua tamebubuŋutete si ava kpe ɖe wo ŋu woawɔ nyametsotso nyui siwo akpe ɖe wo ŋu le woƒe tsitsime la hã ɖo. Wɔ mɔnukpɔkpɔa ŋu dɔ nyuie nàfia viwòa be wòatu nɔnɔme nyuiwo ɖo.—Biblia ƒe mɔfiame: Hebritɔwo 5:14.\nMègana ta o. Ðekakpui kple ɖetugbui geɖe medina be yewoaƒo nu tso tɔtrɔ siawo ŋu na wo dzilawo o, gake dzi megaɖe le ƒowò o. Agbalẽ si nye Wò Kple Wò Ƒewuivi gblɔ be, “ne edze abe viwòa metsɔ ɖeke le eme o, nyaa le etim hele ŋu nyɔm nɛ, eye wòwɔ abe mele nyaa sem ene o hã la, anɔ nya sia nya si gblɔm nèle la lém ɖe susu me.”\n^ mm. 8 Míetrɔ ŋkɔ siwo le nyati sia me.\n“Ale si nèwɔm la dzi ŋɔ eye wòwɔ nuku.”—Psalmo 139:14.\n“Nyemegbe nu siwo ŋu viɖe le la dometɔ aɖeke gbɔgblɔ na mi o.”—Dɔwɔwɔwo 20:20.\n“Ame tsitsiwo . . . na hehe woƒe nugɔmeseseŋutetewo to wo zazã me, be woate ŋu ade vovo nyui kple vɔ̃ dome.”—Hebritɔwo 5:14.\n“Dzinyelawo, vevietɔ nɔnye kpe ɖe ŋunye esi tɔtrɔawo dze egɔme. Egbɔ dzi ɖi ɖe nu sia nu me nam. Menya nu si tututu adzɔ kple nu siwo makpɔ mɔ na, eya ta mewɔ nuku nam esi tɔtrɔ siawo dze egɔme o. Tsɔ kpe ɖe eŋu la, nɔnye na wònɔ bɔbɔe nam be metea ŋu ɖoa dze kplii tso tɔtrɔawo ŋu. Dzinyelawo kpe ɖe ŋunye be metea ŋu nɔa te ɖe wo nu bɔbɔe.”—Marie si xɔ ƒe 16.\n“Dzinyelawo kpe ɖe ŋunye. Le kpɔɖeŋu me, womewɔa nu ɖe ŋunye abe ɖevi ene o, elabena wonya be tɔtrɔawo ƒe vava nye nu si kpe ŋu nam. Ale si womeƒo nu tso eŋu na ame bubuwo o la do dzidzɔ nam. Eye wogblɔ nu siwo ava dzɔ ɖe dzinye la nam do ŋgɔ hafi wova dzɔ.”—Joan si xɔ ƒe 18.\nƑewuiviwo Dzadzraɖo Hena Ame Tsitsiwo Zuzu\nƉoe Ɖe Amewo Ɖoe Ɖe Amewo Kpe Ðe Viwò Ŋu Wòanɔ Te Ðe Tɔtrɔ Siwo Ava Esi Wòle Tsitsim Nu\nTenɔnɔ Ðe Sɔhɛmeɖoɖo Ƒe Fuɖenamewo Nu


Nyɔ! Magazine, June 2014: Ame Kae Nye Xɔlɔ̃ Nyui?\nNublanuitɔe la, xɔlɔ̃ nyuiwo kpɔkpɔ gakpɔtɔ nye nu didokpoe na ame geɖewo egbea. Nu ka tae wòle alea? Eye nu kae wòle be xɔlɔ̃wo nawɔ hafi woƒe xɔlɔ̃kadodoa nanɔ anyi ɖaa? Xlẽ nu tso Biblia me aɖaŋuɖoɖo siwo ate ŋu akpe ɖe ŋuwò ŋu.\nXlẽ nu tso ale si kɔdzi siwo kpɔa vidzinyawo gbɔ le Canada menya nu si woawɔ kple fugboe siwo wotsɔ de nufamɔ̃ me la wòasɔ le se nu o, nudzodzoeviwo ɖuɖu ɖe lã teƒe, dɔwɔƒe yeye siwo kpɔa srɔ̃ɖeɖe dzi le Ireland ŋu.\nAme geɖe bunɛ be ele vevie be xɔlɔ̃ nyui nanɔ ame si. Aleke nàte ŋu anye xɔlɔ̃ nyui na amewo? Nyati sia ƒo nu tso Biblia me mɔfiame ene siwo ate ŋu akpe ɖe mía ŋu míadze xɔlɔ̃ nyuiwo ŋu.\nNu kae dzɔna ɖe mía dzi ne míeku? Ðe mɔkpɔkpɔ li be míagava wɔ ɖeka kple míaƒe ame vevi siwo ku la akea? Xlẽ nyabiase siawo ƒe ŋuɖoɖo fakɔnamewo le Biblia me.\nJoseph Priestley ɖale nu ŋlɔm tso dzɔdzɔmeŋutinunya alo mawusubɔsubɔ ŋu o, egbea nya siwo ŋu kpeɖodzi mele o heléa nyateƒenyawo kple nya vavãwo me ɖe asi. Kpɔ ale si eƒe numekukuwo kple agbalẽ siwo wòŋlɔ la gakpɔtɔ le ŋusẽ kpɔm ɖe amewo dzi va se ɖe egbea la ɖa.\nAɖulãdɔ nye dɔléle siwo bɔ wu la dometɔ ɖeka. Nu ka gbɔe wòtsona? Aleke nàwɔ anya be aɖulãdɔ le ye ŋu? Eye nu kawo nàwɔ ale be nàƒo asa nɛ.\nDzesidede mɔ ƒe ŋutete ka ŋu dɔe adoŋgo wɔna? Nu kae amegbetɔwo ate ŋu asrɔ̃ tso adoŋgo gbɔ?\nAsitelefon wɔa akpa vevi aɖe le sɔhɛ geɖewo ƒe hadomegbenɔnɔ me. Vi kawoe asitelefon ɖena? Afɔku kawoe le ezazã me?\nNu kae nàte ŋu asrɔ̃ tso Mose ƒe ɖevimenɔɣi le Egipte la ŋu? Wɔ dɔdeasi siawo ƒe kɔpi eye miaƒe ƒomea nadzro wo me ɖekae.


Ezekiel 38 | Biblia Le Internet Dzi | Xexe Yeye Gɔmeɖeɖe\nGog ƒe Israel dzi dzedze (1-16)\nYehowa ƒe dziku ɖe Gog ŋu (17-23)\n‘Dukɔwo adze sii be, nyee nye Yehowa’ (23)\n38 Yehowa ƒe gbe gava nam be: 2 “Amegbetɔvi, trɔ nàdze ŋgɔ Gog, si tso Magog-nyigba dzi,+ eye wònye Mesek kple Tubal-megãwo+ ƒe tatɔ la, eye nàgblɔ nya ɖi ɖe eŋu.+ 3 Gblɔ be, ‘Ale Aƒetɔ Dziɖulagã Yehowa gblɔe nye esi: “Oo Gog, kpɔ ɖa, metso ɖe ŋuwò, wò, Mesek kple Tubal-megãwo ƒe tatɔ. 4 Mana nàtrɔ, eye made ga alɔgo+ na wò ahe wò kple wò aʋakɔ blibo la ado goe,+ sɔwo kple sɔdolawo, wo katã woɖo atsyɔ̃ nyuie, wonye ameha gã si kpla akpoxɔnu gã kple suea, eye wo katã wolé yi ɖe asi; 5 Persia, Etiopia kple Put+ le wo ŋu, wo katã wolé akpoxɔnu sue ɖe asi heɖɔ gakuku; 6 Gomer kple eƒe aʋakɔ blibo la, Togarma+ ƒe aƒe tso keke dziehe ɖaa ke kple eƒe aʋakɔ blibo la; ameha gã aɖee wonye le ŋuwò.+ 7 “‘“Dzra ɖo nànɔ klalo, wò kple wò aʋakɔ si ƒo ƒu ɖe ŋuwò la, ne nànɔ wo nu.* 8 “‘“Matrɔ susu ɖe ŋuwò* le ŋkeke geɖe megbe. Le ƒeawo ƒe nuwuɣi la, àho ɖe dukɔ aɖe si vo tso yi ƒe nugbegblẽ si me la ŋu; wonye ame siwo nu woƒo ƒu tso dukɔ geɖewo me hekplɔ va Israel to siwo zu gbegbe eteƒe didi la dzi. Anyigba sia dzi nɔlawoe wokplɔ tso dukɔwo dome, eye wo katã woli bɔkɔɔ.+ 9 Àho ɖe wo ŋu abe ahom ene. Wò kple wò aʋakɔ blibo la kpakple dukɔ geɖe siwo le ŋuwò la miatsyɔ anyigba la dzi abe alilikpo ene.”’ 10 “Ale Aƒetɔ Dziɖulagã Yehowa gblɔe nye esi: ‘Gbe ma gbe la, susu aɖewo ava dzi me na wò, eye àɖo tame vɔ̃. 11 Àgblɔ be: “Maho ɖe du siwo le nuvo* la ŋu.+ Maƒo ɖe ame siwo li bɔkɔɔ, siwo naneke mele fu ɖem na o, la dzi; wo katã woli, gli mele wo ŋu o, gameti kple agbo hã mele wo nu o.” 12 Awɔ na wò be yeakpɔ aboyonu kple nu geɖe aha, awɔ na wò be yeadze teƒe siwo zu gbegbe tsã si zu amenɔƒe fifia,+ kple ame siwo nu woƒo ƒu tso dukɔwo dome la dzi,+ dukɔ siwo le kesinɔnuwo kple nunɔamesiwo nu ƒom ƒu,+ eye wole anyigba titina.* 13 “‘Seba,+ Dedan+ kple Tarsis+ ƒe asitsalawo kpakple eƒe kalẽtɔwo* katã abia wò be: “Aboyonu kple nu geɖe haha tae nèho gbɔna ɖoa? Klosalo kple sika, kesinɔnu kple nunɔamesi kpakple aboyonu gbogbo lɔlɔ dzoe tae nèƒo wò aʋakɔwo nu ƒu ɖoa?”’ 14 “Eya ta amegbetɔvi, gblɔ nya ɖi, eye nàgblɔ na Gog be, ‘Ale Aƒetɔ Dziɖulagã Yehowa gblɔe nye esi: “Gbe ma gbe ne nye dukɔ Israel li bɔkɔɔ la, màde dzesii oa?+ 15 Àtso nɔwòƒe le keke dziehe ke ava,+ eye dukɔ geɖe anɔ ŋuwò, wo katã woanɔ sɔ dzi, woanye ameha gã aɖe, ɛ̃, woanye aʋakɔ gã nyadri.+ 16 Àho ɖe nye dukɔ Israel ŋu abe ale si alilikpo tsyɔa anyigba ŋkume ene. Oo Gog, ava eme le ŋkekeawo ƒe nuwuɣi be, mana nàho ɖe nye anyigba ŋu,+ ale be dukɔwo nadze sim nenye be meto dziwò kɔ ɖokuinye ŋu le wo ŋkume.”’+ 17 “Ale Aƒetɔ Dziɖulagã Yehowa gblɔe nye esi: ‘Ðe menye wòe nye ame si ŋu meƒo nu le le blema, to nye subɔla siwo nye Israel ƒe nyagblɔɖilawo dzi, ame siwo gblɔ nya ɖi ƒe geɖe be woana nàho ɖe wo ŋu oa?’ 18 “Aƒetɔ Dziɖulagã Yehowa be: ‘Ava eme le ŋkeke ma dzi be, gbe si gbe Gog aho ɖe Israel-nyigba ŋu la, nye dɔmedzoe afla.+ 19 Nye ŋuʋaʋã kple nye dɔmedzoe helĩhelĩ mee maƒo nu le; gbe ma gbe la, anyigba aʋuʋu sesĩe le Israel. 20 Ƒumelãwo kple dziƒoxewo, gbemelãwo kple lã siwo katã tana le anyigba dzi, kpakple amegbetɔ siwo katã le anyigba dzi la, adzo nyanyanya le tanye, towo atrɔ abu,+ agakpewo akaka, eye gliwo katã amu adze anyi.’ 21 “Aƒetɔ Dziɖulagã Yehowa be: ‘Mayɔ yi ɖe eŋu le nye towo katã dzi. Ame sia ame atsɔ yi ɖe nɔvia ŋu.+ 22 Matsɔ dɔvɔ̃+ kple ʋukɔkɔɖi adrɔ̃ ʋɔnui; eye mana tsidzadza gãwo, kpetsi,+ dzo+ kple dzokpe+ nadza ɖe edzi, ɖe eya kple eƒe aʋakɔwo kpakple dukɔ geɖe siwo anɔ eŋu la dzi.+ 23 Mado gã ɖokuinye, makɔ ɖokuinye ŋu, eye maɖe ɖokuinye afia le dukɔ geɖewo ŋkume; ne woadze sii be, nyee nye Yehowa.’\n^ Egɔmeɖeɖe tẽe, “nànye woƒe dzɔla.”\n^ Alo, “Mayɔ wò.”\n^ Alo, “anyigba si le nuvo.”\n^ Egɔmeɖeɖe tẽe, “eye wole anyigba ƒe ƒoƒoli nu.”\n^ Alo, “eƒe dzatatsui tokɔdzawo.”


GBE BUBU Afrikaans Albanian Chichewa China Kantongbe (Bɔbɔetɔ) China Kantongbe (Xoxotɔ) China Mandaringbe (Bɔbɔetɔ) China Mandaringbe (Xoxotɔ) Croatian Czech Danish Dutch Estonian Eŋlisi Eʋegbe Finnish Franse Georgian German Hiligaynon Hungarian Igbo Indonesian Italian Japanese Korean Latvian Lithuanian Norwegian Papiamento (Curaçao) Polish Portuguese Romanian Russian Sepedi Setswana Slovak Slovenian Spanish Swahili Swedish Thai Ukrainian\nNUKAE nàgblɔ be eyae nye hadomekuxi si ɖe dzesi wu egbea? Gallup ƒe numekuku si wowɔ le United States ɖee fia be amesiwo wobia gbee dometɔ alafa memama 80 kloe bui be eyae nye “aƒe siwo me vifofo mele o.” Gallup ɖee fia be, ɖevi siwo wu miliɔn 27 le United States siwo mele wo fofowo ŋutɔŋutɔ gbɔ o, eye xexlẽme ma le dzidzim ɖe edzi kabakaba. Dukɔ Ƒoƒuawo ƒe Ðeviwo Ŋu Nyagbɔkpɔha ƒe nyatakaka aɖe gblɔ be yevuvi siwo wodzi le United States tso ƒe 1980 me dometɔ alafa memama 50 lɔƒo “anɔ dzilaɖekɛƒome me le woƒe ɖevimenɔɣi ƒe akpa aɖe. Le ameyibɔviwo gome la, memamaa nye 80 le alafa me lɔƒo.” Ale wɔ USA Today yɔ United States be enye “afisi tɔmanɔsiƒomewo bɔ ɖo wu le xexeame.”\nKe hã The Atlantic Monthly me nyati aɖe gblɔ be: “Menye Amerikatɔwo dome koe ƒomewo ƒe gbagbã ƒe dzidziɖedzia bɔ ɖo o. Ebɔ ɖe dukɔ deŋgɔwo katã kloe, si me Japan hã le me.” Eye togbɔ be kuxia ŋuti kɔntabubu mebɔ le dukɔ madeŋgɔwo me o hã la, edze abe woawo hã le eƒe fu kpem nenema ke ene. Magazine si nye World Watch gblɔ be, “zi geɖe la, ŋutsu siwo le [dukɔ dahewo me] gblẽa wo srɔ̃ kple wo viwo ɖi le ganyawo ƒe sesẽ ɖe edzi ta.” Le nyateƒe me la, numekuku aɖe si wowɔ le Carib-dukɔ aɖe me ɖee fia be vifofo alafa memama 22 siwo si ƒe enyi viwo le koe le wo viwo gbɔ ŋutɔŋutɔ.\nTɔmanɔsiviwo bɔ le Biblia ƒe ɣeyiɣiwo gɔ̃ hã me. (Mose V, 27:19; Psalmo 94:6) Gake le ɣemaɣi la, nusi koŋ na ɖeviwo zu tɔmanɔsiviwoe nye vifofowo ƒe ku. Agbalẽŋlɔla David Blankenhorn gblɔ be: “Egbea la, nusi koŋ le tɔmanɔamesi hem vɛ enye vifofo ƒe ame gbegblẽɖi.” Abe alesi míava kpɔe ene la, enye nyateƒe be alesi tɔmanɔsiviwo ƒe xexlẽme le dzidzim ɖe edzii ɖo kpe edzi be ame geɖe “melɔ̃a ame ƒe nya” egbea o. Le Biblia ƒe nya nu la, esia hã nye kpeɖodzi ɖeka be míele “ŋkeke mamlɛawo” me.—Timoteo II, 3:1-3.\nGake le ɖeviwo gome la, dzigbanyae vifofo ƒe bubu le woƒe agbe me nye na wo. Ehea vevesese kple dzigbaname si ate ŋu agblẽ nu le ame ŋu tegbee vɛ. Eyata le nyati siawo siwo tsiã ɖe wo nɔewo nu me la, míadzro nɔnɔme siawo siwo vana ɖe wo nɔewo yome la me, menye be míatsɔ agbã dzi na nuxlẽlawo o, ke boŋ be míana nyatakaka siwo ate ŋu akpe ɖe ƒomewo ŋu be woatsi nusia si gblẽa nu le ame ŋu la nu.\nƉoe Ɖe Amewo Ɖoe Ɖe Amewo Tɔmanɔsiƒomewo—Ɣeyiɣiawo Ƒe Dzesi Wònye\ng00 2/8 axa 3


‘Mitrɔ miaƒe nɔnɔme to miaƒe tamesusu wɔwɔ yeyee me.’—Romatɔwo 12:2.| Nusɔsrɔ̃\nGbetakpɔxɔ—Tata Si Míesrɔ̃na | September 2013\nGBE BUBU Afrikaans Albanian Amerika Tokunɔgbe Amharic Arabic Argentina Tokunɔgbe Armenian Armenian (West) Aymara Azerbaijani Azerbaijani (Cyrillic) Bicol Bislama Brazil Tokunɔgbe Bulgarian Cambodian Catalan Cebuano Chichewa China Kantongbe (Bɔbɔetɔ) China Kantongbe (Xoxotɔ) China Mandaringbe (Bɔbɔetɔ) China Mandaringbe (Xoxotɔ) Chitonga Colombia Tokunɔgbe Croatian Czech Dangme Danish Dutch Efik Estonian Eŋlisi Eʋegbe Finnish Franse Ga Georgian German Greek Greenlandic Guarani Haitian Creole Hiligaynon Hungarian Icelandic Igbo Iloko Indonesian Italian Italy Tokunɔgbe Japan Tokunɔgbe Japanese Kazakh Kikuyu Kinyarwanda Kirghiz Kirundi Korean Kwangali Kwanyama Latvian Lingala Lithuanian Luo Malagasy Malay Maltese Mexico Tokunɔgbe Mizo Moore Myanmar Ndebele Ndonga Nepali Ngabere Norwegian Nzema Oromo Ossetian Pangasinan Papiamento (Curaçao) Polish Portuguese Punjabi Quechua (Ayacucho) Quechua (Bolivia) Rarotongan Romanian Russia Tokunɔgbe Russian Samoan Sepedi Serbian Serbian (Roman) Sesotho (Lesotho) Setswana Seychelles Creole Shona Silozi Sinhala Slovak Slovenian Spanish Sranantongo Swahili Swati Swedish Tagalog Tahitian Tatar Tetun Dili Thai Tigrinya Tiv Tsonga Turkish Twi Ukrainian Umbundu Uruund Uzbek Venda Vietnamese Waray-Waray Wayuunaiki Wolaita Xhosa Yoruba Zulu\n‘Mitrɔ miaƒe nɔnɔme to miaƒe tamesusu wɔwɔ yeyee me.’—ROM. 12:2.\nNu ka tae wòhiã be Kristotɔwo katã natrɔ woƒe nɔnɔme?\nTɔtrɔ kawoe wòle be Kristotɔ ɖe sia ɖe nawɔ?\nNu kawoe akpe ɖe mía ŋu míawɔ tɔtrɔ siwo hiã?\n1, 2. Ŋusẽ kae ale si wohe míi kple afi si míele kpɔna ɖe mía dzi?\nAFI si wohe mí le kple nuto si me míele kpɔa ŋusẽ ɖe mía dometɔ ɖe sia ɖe dzi. Míedoa awu hedzrana ɖo le mɔ aɖe koŋ nu; míelɔ̃a nuɖuɖu aɖewo koŋ; eye míewɔa nu le mɔ aɖe koŋ nu. Nu ka tae? Elabena ame siwo dome míele kple nɔnɔme si me míele la kpɔa ŋusẽ ɖe mía dzi va se ɖe afi aɖe.\n2 Gake nanewo li siwo le vevie kura wu nu siwo míeɖuna alo awu siwo míedona. Le kpɔɖeŋu me, esi míele tsitsim la, wofia mí be nuwɔna aɖewo sɔ eye ɖewo hã mesɔ o. Gake ame sia ame kple tiatia siwo wòwɔna. Míaƒe dzitsinya hã kpɔa ŋusẽ ɖe tiatia siwo míewɔna dzi. Biblia lɔ̃ ɖe edzi be, zi geɖe la, “dukɔ siwo si se mele o la me tɔwo [wɔa] nu si se la bia le dzɔdzɔme nu.” (Rom. 2:14) Gake ɖe esia fia be, zi ale si Mawu mede se le nane ŋu tẽe o ko la, míate ŋu awɔ nu siwo wotsɔ kpla mí alo anɔ agbe ɖe dzidzenu siwo dzi míaƒe nutoa me tɔ akpa gãtɔ da asi ɖo la nua?\n3. Susu eve kawo tae Kristotɔwo menɔa agbe ɖe xexea ƒe dzidzenuwo nu o?\n3 Susu eve ya teti tae Kristotɔwo menɔa agbe ɖe xexea ƒe dzidzenuwo nu o ɖo. Susu gbãtɔe nye be, Biblia gblɔ be: “Ame aɖewo ƒe mɔ dzɔna le wo ŋkume; ke eƒe nuwuwu nyea ku ƒe mɔ.” (Lod. 16:25) Esi míede blibo o ta la, ŋutete mele mía si be míafia mɔ míaƒe afɔɖeɖewo pɛpɛpɛ o. (Lod. 28:26; Yer. 10:23) Susu eveliae nye be Biblia ɖee fia be Satana, ame si nye “nuɖoanyi sia ƒe mawu,” ye le ŋusẽ kpɔm ɖe xexea ƒe dzidzenuwo, siwo nye nuwɔna siwo dzi ame akpa gãtɔ da asi ɖo, dzi. (2 Kor. 4:4; 1 Yoh. 5:19) Eya ta ne míedi be Yehowa nayra mí ahakpɔ ŋudzedze ɖe mía ŋu la, ele be míawɔ ɖe aɖaŋuɖoɖo si le Romatɔwo 12:2 dzi.—Mixlẽe.\n4. Biabia kawo mee míadzro le nyati sia me?\n4 Ehiã be míadzro Romatɔwo 12:2 me nya vevi aɖewo me. (1) Nu ka tae wòhiã be ‘míatrɔ míaƒe nɔnɔme’? (2) Nu kae tɔtrɔwɔwɔ bia? eye (3) Nu kae akpe ɖe mía ŋu míatrɔ míaƒe nɔnɔme? Mina míadzro biabia siawo me.\nNU KA TAE WÒHIÃ BE MÍATRƆ MÍAƑE NƆNƆME?\n5. Ame kawo koŋ Paulo ŋlɔ eƒe nya siwo le Romatɔwo 12:2 na?\n5 Menye dzimaxɔsetɔwo alo amewo katãe apostolo Paulo ŋlɔ eƒe nya siwo le Romatɔwo ƒe agbalẽa me na o, ke boŋ ehati Kristotɔ amesiaminawoe wòŋlɔ wo na. (Rom. 1:7) Ede dzi ƒo na wo be woatrɔ woƒe nɔnɔme eye woadzudzɔ “agbenɔnɔ ɖe nuɖoanyi sia ƒe nɔnɔme nu.” Le Kristotɔ siwo nɔ Roma ɣemaɣi, le ƒe 56 M.Ŋ. me lɔƒo, gome la, “nuɖoanyi” la lɔ Romatɔwo ƒe dzidzenuwo, kɔnuwo, nuwɔnawo kple awudodo ƒe atsyãwo ɖe eme. Esi Paulo gblɔ be “midzudzɔ” la, efia be nuɖoanyi ma kpɔtɔ nɔ ŋusẽ kpɔm ɖe wo dometɔ aɖewo dzi. Ŋusẽ ka kpɔm wònɔ ɖe mía nɔviwo dzi ɣemaɣi?\n6, 7. Le Paulo ƒe ŋkekea me la, nu ka tae wòsesẽ be woanye Kristotɔ le Roma dua me?\n6 Egbea ame siwo ɖia tsa yia Roma la kpɔa woƒe gbedoxɔwo, yɔdowo, ŋkuɖodzikpewo, fefewɔƒewo kple bubuawo ƒe glikpowo. Ƒe alafa gbãtɔ me kee wotu wo dometɔ aɖewo. Glikpo siawo nana míekpɔa ale si blema Romatɔwo nɔ agbee kple ale si wosubɔ woƒe mawuwoe. Ŋutinyagbalẽwo hã na míenya nu tso woƒe yivuwɔwɔ, tasiaɖamwo ƒe hoʋiʋliwo, hadzidzi kple fefe vovovo siwo dometɔ aɖewo me ŋukpenanuwɔnawo nɔna ŋu. Roma ganye asitsadu si me nuwo tsɔa afɔ le, eya ta gakpɔmɔnuwo bɔ ŋutɔ.—Rom. 6:21; 1 Pet. 4:3, 4.\n7 Togbɔ be gbedoxɔ kple mawu gbogbo aɖewo nɔ Romatɔwo si hã la, ƒomedodo vavã aɖeke menɔa wo dometɔ akpa gãtɔ kple woƒe mawuawo dome o. Nu si mawusubɔsubɔ nye na wo koe nye kɔnuwɔwɔ—vidzidzikɔnuwo, srɔ̃ɖekɔnuwo kple kukɔnuwo—siwo nye woƒe gbe sia gbe gbenɔnɔ ƒe akpa aɖe. Àte ŋu akpɔ ale si gbegbe asiɖeɖe le nu siawo katã ŋu asesẽ na Roma Kristotɔwoe! Kɔnu mawoe wo dometɔ akpa gãtɔ wɔna tso ɖevime, eya ta ehiã be woatrɔ woƒe nɔnɔme ŋutɔŋutɔ hafi woate ŋu azu Kristotɔ vavãwo. Eye menye tɔtrɔ siwo wowɔ va se ɖe woƒe nyɔnyrɔxɔgbe lae nye eƒe seƒe kura o.\n8. Nu ka tae xexe si li egbea nye afɔkuteƒe na Kristotɔwo?\n8 Abe Roma xexea ene la, xexe si li egbea hã nye afɔkuteƒe na Kristotɔ ɖeadzɔgbewo. Nu ka tae? Elabena xexea ƒe gbɔgbɔ xɔ afi sia afi. (Mixlẽ Efesotɔwo 2:2, 3; 1 Yohanes 2:16.) Tso ŋkeke yi ŋkeke la, xexea dina be yeazi yeƒe didiwo, nuŋububu, dzidzenu, kple agbenɔnɔ ɖe mía dzi, eye ne míekpɔ nyuie o la, míava zu xexea ƒe akpa aɖe. Eya ta ele vevie be míawɔ ɖe nuxlɔ̃ame si nye be ‘míadzudzɔ agbenɔnɔ ɖe nuɖoanyi sia ƒe nɔnɔme nu’ eye ‘míatrɔ míaƒe nɔnɔme’ dzi. Nu kae esia bia?\nNU KAE TƆTRƆWƆWƆ BIA?\n9. Tɔtrɔ kawoe ame geɖe wɔ hafi dze na nyɔnyrɔxɔxɔ?\n9 Ne ame aɖe le Biblia srɔ̃m eye wòle agbe nɔm ɖe nyateƒea nu la, enɔa ŋgɔyiyi wɔm le gbɔgbɔ me. Ewɔa tɔtrɔwo le eƒe agbenɔnɔ me be wòasɔ ɖe nu si srɔ̃m wòle nu. Eɖea asi le alakpasubɔsubɔkɔnuwo kple eƒe agbenɔnɔ tsãtɔ ŋu, eye wòsrɔ̃a Kristo hedoa amenyenye yeyea. (Ef. 4:22-24) Dzi dzɔa mí be ame akpe alafa geɖe wɔa tɔtrɔ siawo ƒe sia ƒe, eye wodzena be woaxɔ nyɔnyrɔ atsɔ aɖo kpe woƒe adzɔgbeɖeɖe na Yehowa Mawu dzi. Kakaɖedzitɔe la, esia doa dzidzɔ na Yehowa ƒe dzi. (Lod. 27:11) Ke hã, anyo be míabia mía ɖokui be: Tɔtrɔ siawo koe wòhiã be mawɔa?\nEhiã be ame geɖe naɖe asi le Satana ƒe xexea ƒe nuwɔnawo ŋu ahatrɔ woƒe nɔnɔme (Kpɔ memama 9)\n10. Aleke tɔtrɔwɔwɔ to vovo na ame ƒe agbenɔnɔ tɔtrɔ vie ko?\n10 Le nyateƒe me la, tɔtrɔwɔwɔ bia nu geɖe wu ŋgɔyiyiwɔwɔ alo ame ƒe agbenɔnɔ tɔtrɔ vie ko. Woate ŋu ado boblo adzɔnu aɖe be “wotrɔ asi le eŋu,” gake le nyateƒe me la, nu boo aɖeke metrɔ le eŋu o. Ate ŋu anye be nu yeye ɖeka aɖe koe wotsɔ kpee, alo be ɖeko wogatrɔ asi le nu si me wodee ŋu vie be wòaganya kpɔ wu. Biblia gɔmeɖegbalẽ aɖe gblɔ be, nyagbɔgblɔ “mitrɔ miaƒe nɔnɔme” si wozã le Romatɔwo 12:2 fia be míatrɔ míaƒe tamebubu alo awɔe yeyee to gbɔgbɔ kɔkɔea ƒe ŋusẽ dzi. Eya ta tɔtrɔ si Kristotɔwo wɔna la mese ɖe asiɖeɖe le numame gbegblẽwo, nya madzetowo kple agbe gbegblẽ nɔnɔ ŋu ko dzi o. Susu si tae nye be ame siwo si Biblia ŋuti sidzedze mesu o la dometɔ aɖewo hã dzea agbagba be yewoatsri agbenɔnɔ mawo tɔgbi. Ke nu kae tɔtrɔ si wòle be Kristotɔwo nawɔ la lɔ ɖe eme?\n11. Nu kae Paulo gblɔ be eyae ame awɔ hafi atrɔ eƒe nɔnɔme?\n11 Paulo gblɔ be: ‘Mitrɔ miaƒe nɔnɔme to miaƒe tamesusu wɔwɔ yeyee me.’ “Tamesusu” ku ɖe míaƒe tamebubuŋutete ŋu. Gake le Biblia me la, eyi ŋgɔ wu ema, eku ɖe nu siwo ŋu míebuna zi geɖe, míaƒe nɔnɔme, kple míaƒe nuŋububu ƒe ŋutete hã ŋu. Paulo gblɔ do ŋgɔ le lɛta si wòŋlɔ ɖo ɖe Romatɔwo me be, ‘tamesusu ƒe nɔnɔme si medzea Mawu ŋu o’ lae le ame aɖewo si. Wonye ame siwo me “madzɔmadzɔnyenye, vɔ̃ɖinyenye, ŋubiabiã, nu vɔ̃ɖi wɔwɔ katã” le, eye “woyɔ fũu kple ŋuʋaʋã, amewuwu, dzrewɔwɔ, amebeble” kpakple nɔnɔme gbegblẽ bubu geɖewo. (Rom. 1:28-31) Míekpɔe be esia tae Paulo de dzi ƒo na ame siwo nɔ ame mawo dome tsã hafi va zu Kristotɔwo la be ‘woatrɔ woƒe nɔnɔme’ to ‘woƒe tamesusu wɔwɔ yeyee’ me ɖo.\n‘Mina woaɖe dɔmedzoe kple dziku kple ɣlidodo kpakple dzugbewo ɖa le mia dome.’—Ef. 4:31\n12. Nu kae nye ame geɖe ƒe tamesusu ƒe nɔnɔme egbea, eye aleke nɔnɔme sia ate ŋu anye afɔku na Kristotɔwo?\n12 Nublanuitɔe la, tamesusu ƒe nɔnɔme si ŋu Paulo ƒo nu tsoe la tututue le xexe si me míele la me tɔ geɖe si. Wosusuna be agbe nyui nɔnɔ ƒe dzidzenuwo me léle ɖe asi nye blemanya eye mele be woazi wo ɖe ame aɖeke dzi egbea o. Dzila kple nufiala geɖe ɖea asi le ɖeviwo ŋu wowɔa nu si dze wo ŋu. Wogblɔna na wo be ame sia ame kpɔ mɔ atso nya me na eɖokui le nu si sɔ kple nu si mesɔ o ŋu. Ame siwo gblɔna be yewoxɔ Mawu dzi se gɔ̃ hã gblɔna be menye dzizizi wònye na yewo be yewoaɖo to Mawu alo awɔ eƒe sewo dzi o. (Ps. 14:1) Nɔnɔme sia ate ŋu anye afɔku gã aɖe na Kristotɔ vavãwo. Ne míekpɔ nyuie o la, míava nɔ teokrasiɖoɖowo hã kpɔm le mɔ ma ke nu. Esia ate ŋu awɔe be míalɔ̃ be míawɔ ɖe hamea ƒe mɔfiamewo dzi o, alo míava nɔ nyatoƒoe tom le nu sia nu si mewɔ ɖeka kple míaƒe susu o ŋu. Ate ŋu adzɔ be mímalɔ̃ ɖe Biblia me nuxlɔ̃ame siwo wona mí ku ɖe modzakaɖeɖe, Internet zazã kple suku kɔkɔ dede ŋu la dzi bliboe o.\n13. Nu ka tae wòle be míadzro mía ɖokuiwo me anukwaretɔe?\n13 Eya ta be míadzudzɔ agbenɔnɔ ɖe nuɖoanyi sia ƒe nɔnɔme nu, alo be míagana xexea namla mí ɖe eƒe nɔnɔme nu o la, ele be míadzro ame siwo míenye le ememe, míaƒe seselelãmewo, míaƒe taɖodzinuwo kple dzidzenu siwo nu míenɔa agbe ɖo la me anukwaretɔe. Ame bubuwo mate ŋu akpɔ nu siawo o, eye woate ŋu anɔ gbɔgblɔm na mí be míele agbagba dzem ŋutɔ. Gake míawo ŋutɔwoe anya nenye be míena nu siwo míesrɔ̃ le Biblia me la trɔ míaƒe nɔnɔme le go siawo me eye wòyi edzi le míaƒe nɔnɔme trɔm ɖaa.—Mixlẽ Yakobo 1:23-25.\nNU SI AKPE ÐE MÍA ŊU MÍATRƆ MÍAƑE NƆNƆME\n14. Nu kae ate ŋu akpe ɖe mía ŋu míawɔ tɔtrɔ siwo hiã?\n14 Esi wònye be ame siwo míenye le ememe ye wòle be míatrɔ ta la, míehiã nane si ate ŋu aɖo keke míaƒe dzi gbɔ ke. Nu kae ate ŋu akpe ɖe mía ŋu alea? Ne míesrɔ̃ Biblia heva nya nu siwo Yehowa di tso mía si la, ale si míewɔa nu ɖe eŋui ye nana míekpɔa ame siwo tututu míenye le ememe, eye esia kpena ɖe mía ŋu míekpɔa tɔtrɔ siwo wòle be míawɔ be míaƒe agbenɔnɔ nasɔ ɖe “Mawu ƒe lɔlɔ̃nu . . . si le blibo la” nu.—Rom. 12:2; Heb. 4:12.\n15. Tɔtrɔ kawoe míewɔna ne míeɖe mɔ Yehowa trɔ asi le mía ŋu?\n15 Xlẽ Yesaya 64:7. Kpɔɖeŋunyagbɔgblɔ si nyagblɔɖila Yesaya zã la fia nu vevi aɖe mí. Aleke Yehowa, Zemela la, trɔa asi le mí, ame siwo nye tsu, ŋui? Menye ɖe wòtrɔa míaƒe dzedzeme, ɖewohĩ be míadze ɖeka alo adze tugbe ɖe edzi o. Ke ame siwo míenye le ememe boŋ ŋue Yehowa trɔa asi le. Ne míeɖe mɔ wòtrɔ asi le mía ŋu alea la, míetrɔa míaƒe tamesusu kple míaƒe nɔnɔme ŋutɔŋutɔ, eye ema tututue míehiã be míate ŋu awɔ avu kple xexea ƒe ŋusẽkpɔɖeamedziwo. Mɔ kawo dzie Yehowa tona trɔa asi le mía ŋu?\n16, 17. (a) Ƒo nu tso nu siwo zemela wɔna le tsu ŋu hafi mèa ze nyuiwo ŋu. (b) Aleke Mawu ƒe Nya la kpena ɖe mía ŋu be míazu ze xɔasiwo le Yehowa ŋkume?\n16 Be zemela namè ze nyui xɔasiwo la, ele be wòazã tsu alo anyi nyuitɔ. Gake nu vevi eve aɖewo li wòle be wòawɔ. Gbã la, ele be wòaklɔ tsua be wòaɖe ɖinuwo le eme. Evelia, ele be wòanya tsua kple tsi agbɔsɔsɔme si sɔ pɛpɛpɛ eye wòatrɔ asi le eŋu nyuie ale be wòanɔ nɔnɔme si wòdi be wòanɔ me va se ɖe esime wòmèe vɔ.\n17 De dzesii be wozãa tsi tsɔ klɔa tsua be woaɖe ɖinuwo le eme, eye wogazãa tsi tsɔ nyaa tsua be wòabɔbɔ ale si dze be woatsɔe amè ze ƒomevi si wodi, ze xɔasiwo gɔ̃ hã. Ðe míekpɔnɛ be Mawu ƒe Nya la wɔa akpa eve siawo le míaƒe agbe mea? Ate ŋu akpe ɖe mía ŋu míaklɔ nuŋububu xoxo siwo nɔ mía si esime míenya Mawu o la ɖa, eye wòana míaƒe dzi nabɔbɔ ale be míatrɔ ava zu ze xɔasiwo le eŋkume. (Ef. 5:26) Bu eŋu kpɔ ko, woɖoa ŋku edzi na mí ɣesiaɣi be míaxlẽ Biblia gbe sia gbe eye míade Kristotɔwo ƒe kpekpe siwo me wodzroa Mawu ƒe Nya la me le la edziedzi. Nu ka tae wodea dzi ƒo na mí be míawɔ nu siawo? Elabena esiawo wɔwɔ fia be míele mɔ ɖem be Yehowa natrɔ asi le mía ŋu.—Ps. 1:2; Dɔw. 17:11; Heb. 10:24, 25.\nTɔtrɔwɔwɔ akpe ɖe ŋuwò nàkpɔ kuxiwo gbɔ nyuie wu tsã (Kpɔ memama 18)\n18. (a) Nu ka tae ŋugbledede le vevie ne míedi be Mawu ƒe Nya la nakpɔ ŋusẽ ɖe mía dzi eye wòatrɔ míaƒe agbenɔnɔ? (b) Nyabiase kawoe ate ŋu akpe ɖe mía ŋu?\n18 Ne míedi be Mawu ƒe Nya la natrɔ mí la, menye ɖeko míanɔ Biblia la xlẽm ahanɔ esrɔ̃m ko evɔ o. Ame geɖe xlẽa Biblia ɣeaɖewoɣi eye wonya emenyawo va se ɖe afi aɖe. Ðewohĩ èdoa go ame siawo tɔgbi le gbeadzi. Wo dometɔ aɖewo tea ŋu léa Biblia me nya aɖewo ɖe susu me gblɔna gɔ̃ hã. * Gake zi geɖe la, esia mekpɔa ŋusẽ aɖeke ɖe woƒe nuŋububu kple agbenɔnɔ dzi o. Nu kae na? Hafi Mawu ƒe Nya la nakpɔ ŋusẽ ɖe ame dzi ahana wòatrɔ eƒe agbenɔnɔ la, ele be amea nana wòaɖo keke eƒe dzi gbɔ ke. Eya ta ele be míadi ɣeyiɣi ade ŋugble le nu siwo srɔ̃m míele ŋu. Anyo be míabia mía ɖokuiwo be: ‘Ðe meka ɖe edzi be menye subɔsubɔnufiafia dzro koe esia nye oa? Ðe mekpɔ kpeɖodzi be nyateƒea tututue nye esia? Eye ɖe medea dzesi mɔ siwo dzi mato awɔ nu siwo srɔ̃m mele la ŋu dɔ le nye agbenɔnɔ mea, alo ɖe mebunɛ be nu siwo mafia ame bubuwo ko wonyea? Ðe mekpɔnɛ be nyee Yehowa le nu ƒom na tẽea?’ Biabia siawo ŋu bubu kple ŋugbledede le wo ŋu ate ŋu akpe ɖe mía ŋu be míate ɖe Yehowa ŋu kplikplikpli. Ana míagalɔ̃e vevie wu. Ne nu siwo míesrɔ̃na wɔa dɔ ɖe míaƒe dzi dzi la, aʋã mí míawɔ tɔtrɔ siwo hiã.—Lod. 4:23; Luka 6:45.\n19, 20. Biblia ƒe aɖaŋuɖoɖo ka dzi wɔwɔe aɖe vi na mí?\n19 Mawu ƒe Nya la xexlẽ edziedzi kple ŋugbledede le eŋu aʋã mí míayi nu si gɔme míanya dze xoxo la dzi, si nye be: ‘Míaɖe amenyenye xoxo la kple eƒe nuwɔnawo ɖa, eye míado amenyenye yeye si wɔm wole yeyee to sidzedze vavãtɔ me.’ (Kol. 3:9, 10) Ɛ̃, míate ŋu ayi edzi anɔ dzidzedze kpɔm le esia wɔwɔ me ne míese Mawu ƒe Nya la gɔme nyuie eye míena wòkpɔ ŋusẽ ɖe mía dzi. Kristotɔwo ƒe amenyenye si míado la ate ŋu akpɔ mía ta tso Satana ƒe aɖaŋu vɔ̃wo me.\n20 Apostolo Petro ɖo ŋku edzi na mí be: “Abe vi ɖotowo ene la, midzudzɔ agbenɔnɔ ɖe nudzodzro siwo nɔ mia me tsã . . . la nu, ke boŋ mizu kɔkɔe le miaƒe agbenɔnɔ katã me.” (1 Pet. 1:14, 15) Abe ale si míakpɔe le nyati si kplɔe ɖo me ene la, ne míewɔ nu sia nu si míate ŋui be míatrɔ nuŋububu kple nɔnɔme siwo nɔ mía si tsã la, Yehowa ayra mí geɖe.\n^ mm. 18 Kpɔ kpɔɖeŋu si dze le February 1, 1994 ƒe Gbetakpɔxɔ, axa 9, memama 7.\nƉoe Ɖe Amewo Ɖoe Ɖe Amewo Ètrɔ Wò Nɔnɔme Ŋutɔŋutɔa?\nNa Vovototo Si Le Nuwo Dome Naɖe Vi Na Wò\nYehowa Ƒe Ŋkuɖodzinyawo Le Eteƒe\nKpɔ Dzidzɔ Ðe Yehowa Ƒe Ŋkuɖodzinyawo Ŋu\nWɔ Nyametsotsowo Le Nunya Me\nMɔɖeɖedɔa Doa Ŋusẽ Mía Kple Mawu Dome Ƒomedodo\nText Agbalẽ siwo le mɔ̃ dzi ƒe kɔpiwɔwɔ ƒe tiatiawo GBETAKPƆXƆ—TATA SI MÍESRƆ̃NA September 2013\nƉoe Ɖe Amewo Ɖoe Ɖe Amewo GBETAKPƆXƆ—TATA SI MÍESRƆ̃NA September 2013\nGBETAKPƆXƆ—TATA SI MÍESRƆ̃NA September 2013


3 Mose 20 | Biblia Le Internet Dzi | Xexe Yeye Gɔmeɖeɖe\n3 Mose 20:1-27\nMolek subɔsubɔ; gbɔgbɔyɔyɔ (1-6)\nMinɔ kɔkɔe eye miabu mia dzilawo (7-9)\nAme si ɖi gbɔdɔdɔ manɔsenu ŋuti fɔ la dze ku (10-21)\nMinɔ kɔkɔe be mianɔ anyigba la dzi (22-26)\nŊɔliyɔla alo afakala dze na ku (27)\n20 Yehowa gagblɔ na Mose be: 2 “Gblɔ na Israel-viwo be, ‘Ne Israel-vi aɖe alo amedzrovi aɖe si le Israel tsɔ via sa vɔe na Molek la, edze na ku.+ Dukɔ la naƒu kpee wòaku. 3 Maɖe ŋku atɔ ame ma, eye matsrɔ̃e ɖa le eƒe dukɔ la dome, le esi wòtsɔ via sa vɔe na Molek tsɔ gblẽ kɔ ɖo na nye kɔkɔeƒe+ la, eye wòdo vlo nye ŋkɔ kɔkɔe la ta. 4 Ne dukɔ la ɖoe koŋ ŋe aɖaba ƒu ame ma ƒe nuwɔna dzi, eye womewui o, evɔ wònye etsɔ via sa vɔe na Molek hafi la,+ 5 ekema nye ŋutɔ maɖe ŋku atɔ ame ma kple eƒe ƒomea.+ Matsrɔ̃ eya kple ame siwo katã wɔ ɖeka kplii le ahasiwɔwɔ kple Molek me. 6 “‘Ke ame* si yia ŋɔliyɔlawo+ alo nukalawo+ gbɔ la, ewɔ gbɔgbɔmehasi, eya ta maɖe ŋku atɔ ame* ma atsrɔ̃e ɖa le eƒe dukɔ la dome.+ 7 “‘Mikɔ mia ɖokuiwo ŋu ne mianɔ kɔkɔe,+ elabena nyee nye Yehowa mia Mawu. 8 Milé nye sewo me ɖe asi ne miawɔ wo dzi.+ Nyee nye Yehowa, ame si kɔ mia ŋu.+ 9 “‘Ne ame aɖe ƒo fi de fofoa alo dadaa la, ele be woawui godoo.+ Esi wòƒo fi de fofoa kple dadaa ta la, eƒe ʋu anɔ eya ŋutɔ ƒe ta dzi. 10 “‘Ne ŋutsu aɖe wɔ ahasi kple ame bubu srɔ̃ la, ele be woawu ame si wɔ ahasi kple ehavi srɔ̃ la godoo, woawu ŋutsu ahasiwɔla la kple nyɔnu ahasiwɔla la siaa.+ 11 Ŋutsu si dɔ fofoa srɔ̃ gbɔ la, edo ŋukpe fofoa.*+ Ele be woawu wo ame evea siaa. Woƒe ʋu anɔ woawo ŋutɔwo ƒe ta dzi. 12 Ne ŋutsu aɖe dɔ toyɔvia gbɔ la, ele be woawu wo ame evea siaa. Wowɔ nu si mesɔ le dzɔdzɔme nu o. Woƒe ʋu anɔ woawo ŋutɔwo ƒe ta dzi.+ 13 “‘Ne ŋutsu aɖe dɔ ŋutsu gbɔ abe nyɔnu gbɔ ene la, wo ame evea siaa wɔ ŋunyɔnu.+ Woawu wo godoo. Woƒe ʋu anɔ woawo ŋutɔwo ƒe ta dzi. 14 “‘Ne ŋutsu aɖe de nyɔnu kple dadaa siaa gbɔ la, nuwɔna nyɔŋue*+ wònye. Woawu ŋutsua kple nyɔnuawo eye woatɔ dzo wo,+ ne nuwɔna nyɔŋu sia tɔgbi nagayi edzi le mia dome o. 15 “‘Ne ŋutsu aɖe dɔ lã aɖe gbɔ la, ele be woawu ŋutsua kple lã la siaa.+ 16 Ne nyɔnu aɖe tsɔ eɖokui na lã aɖe wòyɔ asii+ la, nyɔnua kple lã la siaa dze na ku. Ele be woawu wo godoo. Woƒe ʋu anɔ woawo ŋutɔwo ƒe ta dzi. 17 “‘Ne ŋutsu de asi nɔvianyɔnu ŋu, eɖanye fofoa vinyɔnu alo dadaa vinyɔnu o hekpɔ eƒe ama, eye nyɔnua hã kpɔ ŋutsua ƒe ama la, ŋukpenanu wònye.+ Eya ta woawu wo le woƒe dukɔ la ŋkume. Edo ŋukpe nɔvianyɔnu,* eya ta eƒe fɔɖiɖi anɔ eƒe ta dzi. 18 “‘Ne ŋutsu aɖe dɔ nyɔnu aɖe gbɔ le eƒe asiɖoanyiɣi la, ekema ŋutsua kple nyɔnua siaa klo nu le nyɔnua ƒe ʋusisi dzi.+ Woatsrɔ̃ wo ame evea ɖa le woƒe dukɔ la dome. 19 “‘Mègade asi dawò nɔvinyɔnu alo fofowò nɔvinyɔnu ŋu o, elabena enye ŋukpedodo wò ƒometɔ kpamkpam.+ Ame siwo wɔ nu sia ƒe fɔɖiɖi anɔ woƒe ta dzi. 20 Ame si dɔ fofoa nɔviŋutsu srɔ̃ gbɔ la do ŋukpe fofoa nɔviŋutsu.*+ Ame siwo wɔ nu sia ƒe fɔɖiɖi anɔ woƒe ta dzi. Woaku vimadzimadzii. 21 Ne ŋutsu aɖe xɔ nɔviaŋutsu srɔ̃ la, ŋunyɔnu wònye.+ Edo ŋukpe nɔviaŋutsu,* eya ta ele be woatsi ko. 22 “‘Milé nye sewo kple nye ʋɔnudrɔ̃ɖoɖowo+ katã me ɖe asi ne miawɔ wo dzi,+ ne anyigba si dzi mekplɔ mi yinae be mianɔ edzi la nagatu mi aƒu gbe o.+ 23 Migazɔ ɖe dukɔ siwo nyam mele ɖa le mia ŋgɔ la ƒe ɖoɖowo nu o;+ elabena nu siawo katãe wowɔ, eya ta wonyɔ ŋu nam.+ 24 Eya tae megblɔ na mi be: “Miaxɔ woƒe anyigba wòanye mia tɔ, eye matsɔ anyigba sia si dzi notsi kple anyitsi le sisim le+ la, ana mi wòazu mia tɔ. Nyee nye Yehowa mia Mawu, ame si ɖe mi ɖe vovo tso dukɔ bubuwo gbɔ.”+ 25 Miade vovototo lã si ŋu kɔ kple esi ŋu mekɔ o dome kpakple xe si ŋu kɔ kple esi ŋu mekɔ o+ dome. Migatsɔ lã kple xe kpakple nu siwo katã ʋãna le anyigba dzi, si meɖe ɖe vovo be wo ŋu mekɔ o la, do ŋunyɔ mia ɖokuiwo* o.+ 26 Minɔ kɔkɔe nam, elabena nye, Yehowa, mele kɔkɔe,+ eye meɖe mi ɖe vovo tso dukɔ bubuwo gbɔ be mianye tɔnye koŋ.+ 27 “Ŋutsu alo nyɔnu si nye ŋɔliyɔla alo afakala* la dze na ku. Woaƒu kpe wo woaku.+ Woƒe ʋu anɔ woawo ŋutɔwo ƒe ta dzi.’”\n^ Egɔmeɖeɖe tẽe, “eɖe ama fofoa.”\n^ Egɔmeɖeɖe tẽe, “Eɖe ama nɔvianyɔnu.”\n^ Egɔmeɖeɖe tẽe, “ɖe ama fofoa nɔviŋutsu.”\n^ Egɔmeɖeɖe tẽe, “Eɖe ama nɔviaŋutsu.”\n^ Alo, “si me afakagbɔgbɔ le.”


Nu Kae Ana Míayi Edzi ‘Anɔ Mawu Sinu Kpɔm’? | Nusɔsrɔ̃\nGBE BUBU Afrikaans Albanian Amerika Tokunɔgbe Amharic Arabic Argentina Tokunɔgbe Armenian Armenian (West) Aymara Azerbaijani Azerbaijani (Cyrillic) Bicol Bislama Brazil Tokunɔgbe Bulgarian Cambodian Catalan Cebuano Chichewa China Kantongbe (Bɔbɔetɔ) China Kantongbe (Xoxotɔ) China Mandaringbe (Bɔbɔetɔ) China Mandaringbe (Xoxotɔ) Chitonga Colombia Tokunɔgbe Croatian Czech Dangme Danish Dutch Efik Estonian Eŋlisi Eʋegbe Finnish Franse Ga Georgian German Greek Greenlandic Guarani Haitian Creole Hiligaynon Hungarian Icelandic Igbo Iloko Indonesian Isoko Italian Italy Tokunɔgbe Japan Tokunɔgbe Japanese Kazakh Kikongo Kikuyu Kinyarwanda Kirghiz Kirundi Kisonge Korea Tokunɔgbe Korean Kwangali Kwanyama Latvian Lingala Lithuanian Luo Malagasy Malay Maltese Maya Mazatec (Huautla) Mexico Tokunɔgbe Mixe Mizo Moore Myanmar Nahuatl (Northern Puebla) Ndebele Ndonga Nepali Ngabere Norwegian Nzema Oromo Ossetian Pangasinan Papiamento (Curaçao) Persian Polish Portuguese Punjabi Quechua (Ayacucho) Quechua (Bolivia) Quichua (Imbabura) Rarotongan Romanian Russia Tokunɔgbe Russian Samoan Sepedi Serbian Serbian (Roman) Sesotho (Lesotho) Setswana Seychelles Creole Shona Silozi Sinhala Slovak Slovenian Spanish Sranantongo Swahili Swati Swedish Tagalog Tahitian Tatar Tetun Dili Thai Tigrinya Tiv Tsonga Turkish Twi Ukrainian Umbundu Urdu Uruund Uzbek Venda Vietnamese Waray-Waray Wayuunaiki Wolaita Xhosa Yoruba Zulu\n‘Manɔ Mawu sinu kpɔm.’—MIXA 7:7.\nNu kae míate ŋu asrɔ̃ tso Mixa ƒe kpɔɖeŋua me?\nNudzɔdzɔ kawo me vava lalam míele?\nMɔ siwo dzi míato aɖe míaƒe ŋudzedzekpɔkpɔ afia ɖe Yehowa ƒe dzigbɔɖi ŋu la dometɔ aɖewo ɖe?\n1. Nu kae ate ŋu ana míatsi dzi?\nTSO esime woɖo Mesia Fiaɖuƒea anyi le ƒe 1914 me la, Satana ƒe nuɖoanyia ge ɖe eƒe ŋkeke mamlɛawo me. Aʋa dzɔ le dziƒo ale be Yesu tsɔ Abosam kple eƒe gbɔgbɔ vɔ̃wo ƒu gbe ɖe anyigba ƒe nutowo me. (Mixlẽ Nyaɖeɖefia 12:7-9.) Satana nyae be “ɣeyiɣi vi aɖe koe le ye si.” (Nyaɖ. 12:12) Ke hã, ƒe 100 kloe nye esia míele eƒe “ɣeyiɣi” vi ma me, eye ate ŋu awɔ na ame aɖewo be ŋkeke mamlɛawo nɔ anyi wòdidi akpa. Esi míele Yehowa sinu kpɔm la, ɖe míeva le dzi tsim fũu akpaa?\n2. Nyabiase kawo ŋue nyati sia aɖo?\n2 Dzimagbɔɖi ate ŋu agblẽ nu le ame ŋu, elabena ate ŋu ana woawɔ nu ŋumaɖɔɖotɔe. Nu kae ana míayi edzi anɔ Mawu sinu kpɔm? Nyati sia akpe ɖe mía ŋu le esia gome to nyabiase siwo gbɔna la ŋu ɖoɖo me. (1) Nu kae míate ŋu asrɔ̃ tso nyagblɔɖila Mixa ƒe dzigbɔgbɔɖi me? (2) Nudzɔdzɔ kawoe aɖee afia be míeɖo ɣeyiɣi si lalam míele la ƒe nuwuwu? (3) Aleke míate ŋu aɖe ŋudzedzekpɔkpɔ afia ɖe Yehowa ƒe dzigbɔɖi ŋu?\nNU KAE MÍATE ŊU ASRƆ̃ TSO MIXA GBƆ?\n3. Le Mixa ƒe ɣeyiɣia me la, aleke nuwo nɔ le Israel?\n3 Xlẽ Mixa 7:2-6. Yehowa ƒe nyagblɔɖila Mixa kpɔe be nuteƒewɔwɔ na Mawu nɔ tom yim le Israel va se ɖe esime nɔnɔmea va gblẽ kura le Fia Axaz vɔ̃ɖi la ƒe dziɖuɣi. Mixa tsɔ Israel vi mawɔnuteƒewo sɔ kple “ŋù” kple “aŋɔka.” Abe ale si ko ŋù kple aŋɔka wɔa nu vevi ame sia ame si ɖo afɔ wo dzi ene la, nenemae Israel vi mawɔnuteƒeawo nɔ nu vevi wɔm wo haviwoe. Nɔnɔmea va vɔ̃ɖi ale gbegbe be ƒomekadodowo gɔ̃ hã me gblẽ keŋkeŋ. Esi Mixa kpɔe be yemate ŋu awɔ naneke tso nɔnɔmea ŋu le ye ɖokui si o ta la, eɖe eƒe dzimenyawo gblɔ na Yehowa. Eyome ekpɔ Mawu sinu dzigbɔɖitɔe. Mixa ka ɖe edzi be Yehowa awɔ nane tso nɔnɔmea ŋu le Eya ŋutɔ ƒe ɣeyiɣi dzi.\n4. Kuxi kawoe míedoa goe?\n4 Abe Mixa ene la, ɖokuitɔdilawo domee míawo hã míele egbea. Ame geɖewo nye “ame madakpewo, ame mawɔnuteƒewo, ame siwo melɔ̃a ame ƒe nya o.” (2 Tim. 3:2, 3) Etena ɖe mía dzi ne míaƒe dɔwɔhatiwo, sukuhatiwo kple aƒelikawo le nu wɔm ɖokuitɔdiditɔe. Gake Mawu subɔla aɖewo doa go kuxi siwo gasesẽ wu. Yesu gblɔ be ye yomedzelawo ado go tsitretsiɖeŋu tso ƒometɔwo gbɔ, eye wòzã nya siwo ɖi esiwo le Mixa 7:6 tsɔ ɖɔ nu si ado tso eƒe gbedeasia me. Yesu gblɔ be: “Meva be made mama amewo dome: ŋutsu ɖe fofoa ŋu, vinyɔnu ɖe dadaa ŋu, eye srɔ̃nyɔnu ɖe lɔ̃xoa ŋu. Ɛ̃, ame ƒe futɔwo anye ye ŋutɔ ƒemetɔwo.” (Mat. 10:35, 36) Esesẽna ŋutɔ ne ƒometɔ dzimaxɔsetɔwo le fewu ɖum le mía ŋu hele mía yome tim! Ne míedo go dodokpɔ siawo tɔgbi la, migana ƒometɔwo ƒe nyaƒoɖeamenua nawɔe be míana ta o. Ke boŋ mina míayi edzi awɔ nuteƒe eye míanɔ Yehowa sinu kpɔm dzigbɔɖitɔe be wòakpɔ nyawo gbɔ. Ne míebiaa eƒe kpekpeɖeŋu ɣesiaɣi la, ana ŋusẽ kple nunya si míehiã be míado dzi la mí.\n5, 6. Aleke Yehowa ɖo eteƒe na Mixa, gake nu ka teƒee Mixa mekpɔ o?\n5 Yehowa ɖo eteƒe na Mixa le esi wògbɔ dzi ɖi ta. Mixa kpɔ Fia Axaz vɔ̃ɖi la kple eƒe ŋutasẽdziɖuɖua ƒe nuwuwu teƒe. Ekpɔ eteƒe esime Axaz vi Xizkiya si va nye fia nyui xɔ fiazia eye wògbugbɔ tadedeagu dzadzɛ ɖo anyi. Eye ʋɔnudrɔ̃gbedeasi si Yehowa gblɔ to Mixa dzi ɖe Samaria ŋu la hã va eme eye wòkpɔ eteƒe esime Asiriatɔwo va dze Israel ƒe dziehefiaɖuƒea dzi.—Mixa 1:6.\n6 Gake menye nya siwo katã Yehowa ƒe gbɔgbɔ ʋã Mixa wògblɔ ɖi la me vava teƒee wòkpɔ o. Le kpɔɖeŋu me, Mixa ŋlɔ bena: “Eye wòava me le ŋkeke mlɔeawo me be, Yehowa ƒe aƒe ƒe to la akɔ ta agbɔ towo ŋu, eye wòaƒo togbɛwo ta, eye anyigba dzi dukɔwo aƒo zi ɖe eŋu. Eye dukɔ geɖewo atso agblɔ bena: ‘Mina míayi Yehowa ƒe to la . . . gbɔ.’” (Mixa 4:1, 2) Ƒe gbogbo aɖe le Mixa ƒe ku megbe hafi nyagblɔɖi ma va eme. Ke hã, Mixa ɖoe kplikpaa be nu ka kee amewo ɖawɔ o, yeayi edzi awɔ nuteƒe na Yehowa va se ɖe ku me. Mixa ŋlɔ ku ɖe esia ŋu be: “Ne dukɔwo katã dometɔ ɖe sia ɖe le zɔzɔm le eƒe mawu ƒe ŋkɔ me hã la, míawo ya míazɔ le Yehowa, mía Mawu la ƒe ŋkɔ me ɖaa tegbee.” (Mixa 4:5) Mixa te ŋu kpɔ Yehowa sinu dzigbɔɖitɔe le ɣeyiɣi sesẽwo me elabena eka ɖe edzi bliboe be Yehowa awɔ Eƒe ŋugbedodowo katã dzi. Nyagblɔɖila wɔnuteƒea ka ɖe Yehowa dzi vavã.\n7, 8. (a) Susu kawo tae wòle be míaka ɖe Yehowa dzi? (b) Nu kae ana ɣeyiɣi si susɔ hafi Yehowa nadrɔ̃ ʋɔnu amewo madidi le mía ŋkume o?\n7 Ðe míawo hã míeka ɖe Yehowa dzi alea? Susu nyuiwo li siwo tae wòle be míaka ɖe edzi alea ɖo. Míele Mixa ƒe nyagblɔɖi ma me vava teƒe kpɔm egbea. Le ‘ŋkeke mamlɛ’ siawo me la, ame miliɔn geɖe siwo tso dukɔwo, towo kple gbegbɔgblɔ vovovowo me le zi ƒom ɖe “Yehowa ƒe aƒe ƒe to la” ŋu. Togbɔ be tadeagula siawo tso dukɔ siwo lé fu wo nɔewo me hã la, ‘wotsɔ woƒe yiwo tu agblenuwo,’ eye wogbe be ‘yewomagasrɔ̃ aʋawɔwɔ azɔ o.’ (Mixa 4:3) Mɔnukpɔkpɔ ka gbegbee nye esi wònye be míele Yehowa ƒe ame fafawo dome!\n8 Nyateƒee, míedi vevie be Yehowa nahe xexe vɔ̃ɖi sia ava nuwuwu kpuie. Gake hafi míate ŋu akpɔ Yehowa sinu dzigbɔɖitɔe la, ehiã be míakpɔ nuwo abe ale si wòkpɔnɛ ene. Eɖo ŋkeke si dzi wòato “ŋutsu aɖe si wòɖo,” si nye Yesu Kristo, dzi adrɔ̃ ʋɔnu amegbetɔƒomea. (Dɔw. 17:31) Gake hafi ŋkeke ma naɖo la, Mawu le mɔnukpɔkpɔ nam ameƒomevi ɖe sia ɖe be “nyateƒe ƒe sidzedze vavãtɔ la” nasu wo si ne woawɔ ɖe edzi ahakpɔ ɖeɖe. Amewo ƒe agbe ɖo afɔku me. (Mixlẽ 1 Timoteo 2:3, 4.) Ne míaƒe ŋku biã ɖe kpekpe ɖe amewo ŋu be Mawu ŋuti sidzedze vavãtɔ nasu wo si ŋu la, ekema ɣeyiɣi si susɔ hafi Yehowa nadrɔ̃ ʋɔnu amewo la madidi le mía ŋkume o. Ɣeyiɣia aɖo kpuie—le vo me. Ne ɣeyiɣia va ɖo la, aleke gbegbe dzi adzɔ mí be míewɔ Fiaɖuƒegbeƒãɖeɖedɔa ŋkubiãtɔe nye esi!\nNUDZƆDZƆ KAWOE AÐEE AFIA BE MÍEÐO ƔEYIƔI SI LALAM MÍELE LA ƑE NUWUWU?\n9-11. Ðe nyagblɔɖi si le 1 Tesalonikatɔwo 5:3 va eme xoxoa? Ðe eme.\n9 Xlẽ 1 Tesalonikatɔwo 5:1-3. Eteƒe madidi o, dukɔwo anɔ gbɔgblɔm be “Ŋutifafa kple dedienɔnɔ!” li. Be woƒe nya mawo nagaflu mí o la, ele be “míanɔ ŋudzɔ, eye míanɔ mo xexi.” (1 Tes. 5:6) Be míate ŋu anɔ ŋudzɔ le gbɔgbɔ me la, mina míadzro nudzɔdzɔ aɖewo siwo le mɔ dzi dzram ɖo na dukɔwo be woagblɔ nya siawo la me kpuie.\n10 Le xexemeʋa eveawo ƒe nuwuwu la, dukɔwo nɔ ŋutifafa dim vevie. Woɖo Dukɔwo ƒe Nubabla la anyi le xexemeʋa gbãtɔ megbe kple susu be wòahe ŋutifafa vɛ. Emegbe le xexemeʋa evelia yome la, Dukɔ Ƒoƒuawo dzie dukɔwo katã da woƒe mɔkpɔkpɔ ɖo be wòahe ŋutifafa ava xexea me. Dziɖuɖuwo kple subɔsubɔhakplɔlawo siaa le habɔbɔ sia sinu kpɔm be wòahe ŋutifafa vɛ na ameƒomea. Le kpɔɖeŋu me, Dukɔ Ƒoƒuawo ɖe gbeƒã be ƒe 1986 nye Dukɔwo Dome Ŋutifafaƒe. Le ƒe ma me la, Katoliko-ha la ƒe ŋgɔnɔla ƒo dukplɔla kple subɔsubɔhakplɔla siwo tso dukɔ vovovowo me nu ƒu ɖe Assisi, Italia, eye wodo gbe ɖa bia ŋutifafa.\n11 Gake ŋutifafa ƒe gbeƒã si woɖe ɣemaɣi kple ɣebubuɣiwo la menye nyagblɔɖi si le 1 Tesalonikatɔwo 5:3 me vava o. Nu ka tae? Elabena “tsɔtsrɔ̃ kpata” si wogblɔ ɖi la meva haɖe o.\n12. Nu kae míenya tso “Ŋutifafa kple dedienɔnɔ” ƒe gbeƒã si woaɖe ŋu?\n12 Ame kae ado “Ŋutifafa kple dedienɔnɔ” ƒe ɣli tɔxɛ sia le etsɔme? Akpa kae Kristodukɔa ƒe ŋgɔnɔlawo kple subɔsubɔhakplɔla bubuawo awɔ le esia me? Eye akpa kae dukplɔla vovovoawo awɔ le esia me? Ŋɔŋlɔawo megblɔe na mí o. Nu si míenyae nye be, mɔ ka ke dzie woɖato ɖe gbeƒã ma alo aleke gbegbe wòadze nu ŋutɔŋutɔe o, amefuflu koe wòanye. Nuɖoanyi xoxo sia ayi edzi anɔ Satana ƒe ŋusẽ te. Eƒaƒã keŋkeŋ, eye alea koe wòanɔ. Awɔ nublanui ŋutɔ be mía dometɔ aɖe naxɔ Satana ƒe ameflunya mawo dzi ase ahaɖe asi le míaƒe Kristotɔwo ƒe akpaɖekedzimademadea ŋu!\n13. Nu ka tae mawudɔlawo kpɔtɔ lé tsɔtsrɔ̃ ƒe yawo ɖe asi?\n13 Xlẽ Nyaɖeɖefia 7:1-4. Esi míele 1 Tesalonikatɔwo 5:3 me vava lalam la, mawudɔla sẽŋuwo kpɔtɔ lé xaxa gã la ƒe tsɔtsrɔ̃ ƒe yawo ɖe asi. Nu ka lalam wole? Eyae nye nudzɔdzɔ vevi aɖe si ŋu apostolo Yohanes ƒo nu tsoe, si nye amesiamina siwo nye “Mawu ƒe kluviwo” nu tetre mamlɛa. * Ne wonya wu wo nu tetre mamlɛtɔa nu ko la, mawudɔlawo aɖe asi le tsɔtsrɔ̃ ƒe yawo ŋu. Ekema nu kae adzɔ?\n14. Nu kae ɖee fia be Babilon Gã la ƒe tsɔtsrɔ̃ ɖo vɔ?\n14 Woatsrɔ̃ Babilon Gã si nye alakpasubɔsubɔ ƒe xexemefiaɖuƒe la. Tohehe mae wòdze na. “Amewo kple amehawo kple dukɔwo kpakple gbegbɔgblɔwo” mate ŋu ana kpekpeɖeŋu vavã aɖekee o. Fifia kura gɔ̃ hã la, míele dzesi siwo fia be eƒe nuwuwu ɖo vɔ la kpɔm. (Nyaɖ. 16:12; 17:15-18; 18:7, 8, 21) Le nyateƒe me la, ele dzedzem le nyadzɔdzɔwo me fifia be amewo le nu ƒom tsi tre ɖe subɔsubɔhawo kple subɔsubɔhakplɔlawo ŋu, eye woƒe nu megale wo ŋu dzem o. Togbɔ be ele alea hã, Babilon Gã la ƒe ŋgɔnɔlawo susunɛ be yewole dedie. Woda ƒu ŋutɔ! Ne wodo “Ŋutifafa kple dedienɔnɔ” ƒe ɣlia megbe la, Satana ƒe nuɖoanyia ƒe dunyahedziɖuɖuwo atrɔ ɖe alakpasubɔsubɔhawo ŋu le vo me ahatsrɔ̃ wo ɖa keŋkeŋ. Womagakpɔ Babilon Gã la akpɔakpɔ o! Kakaɖedzitɔe la, anyo be míayi edzi alala nudzɔdzɔ ɖedzesi mawo dzigbɔɖitɔe.—Nyaɖ. 18:8, 10.\nALE SI NÀÐE ŊUDZEDZEKPƆKPƆ AFIA ÐE MAWU ƑE DZIGBƆÐI ŊU\n15. Nu ka tae Yehowa le lalam dzigbɔɖitɔe?\n15 Togbɔ be wodo vlo Yehowa ƒe ŋkɔa ale gbegbe hã la, ele lalam dzigbɔɖitɔe be ɣeyiɣi si yeɖo la nade hafi yeaɖe afɔ. Yehowa medi be dzianukwaretɔ aɖeke natsrɔ̃ o. (2 Pet. 3:9, 10) Ðe míawo hã míesena le mía ɖokui me nenema? Hafi Yehowa ƒe ŋkekea naɖo la, míate ŋu aɖe míaƒe ŋudzedzekpɔkpɔ ɖe eƒe dzigbɔɖi ŋu afia le mɔ siwo gbɔna nu.\n16, 17. (a) Nu ka tae wòle be míakpe ɖe ame siwo dzudzɔ gbeadzidede ŋu? (b) Nu ka tae wòhiã kpata be ame siawo nagatrɔ ava Yehowa gbɔ?\n16 Kpe ɖe ame siwo dzudzɔ gbeadzidede ŋu. Yesu gblɔ be ne wogakpɔ alẽ búbu ɖeka pɛ la, enyea dzidzɔ le dziƒo. (Mat. 18:14; Luka 15:3-7) Edze ƒãa be Yehowa kpɔtɔ tsɔa ɖe le eme na ame siwo katã lɔ̃a eƒe ŋkɔa, ne womele esubɔm dzonɔamemetɔe fifia ale si dze o gɔ̃ hã. Ne míekpe ɖe ame siawo ŋu wogatrɔ va hamea me la, ekema míele dzidzɔ dom na Yehowa kple eƒe dɔlawo.\n17 Ðe nèle ame siwo mele Mawu subɔm dzonɔamemetɔe fifia o la domea? Ðewohĩ hamea me tɔ aɖee wɔ nane si ɖe fu na wò vevie eye nèdzudzɔ hadede kple Yehowa ƒe habɔbɔa. Fifia si ɣeyiɣi aɖe va yi la, bia ɖokuiwò be: ‘Ðe nye agbenɔnɔ nyo ɖe edzi fifia eye mele dzidzɔ geɖe wu kpɔma? Yehowae dze agɔ le dzinyea, alo nɔvinye madeblibo aɖe yea? Ðe Yehowa Mawu wɔ nane tsɔ do vevesese nam kpɔa?’ Le nyateƒe me la, nyui sɔŋ koe Yehowa wɔna na mí. Ne míele agbe nɔm ɖe míaƒe adzɔgbeɖeɖe nɛ nu o gɔ̃ hã la, eyia edzi wɔa nyui na mí. (Yak. 1:16, 17) Yehowa ƒe ŋkekea tu aƒe ŋutɔ. Fifiae nye ɣeyiɣi si wòle be míagbugbɔ ava mía Fofo lɔlɔ̃a si le dziƒo gbɔ ahatrɔ ava hamea me, elabena teƒe sia koe nye dedienɔƒe le ŋkeke mamlɛ siawo me.—5 Mose 33:27; Heb. 10:24, 25.\nYehowa ƒe amewo kpena ɖe ame siwo dzudzɔ gbeadzidede ŋu be woatrɔ ava Yehowa gbɔ (Kpɔ memama 16, 17)\n18. Nu ka tae wòle be míawɔ ɖe ame siwo le ŋgɔ xɔm ƒe mɔfiamewo dzi?\n18 Wɔ ɖe ame siwo le ŋgɔ xɔm ƒe mɔfiamewo dzi nuteƒewɔwɔtɔe. Yehowa si nye Alẽkplɔla lɔ̃ame le mɔ fiam mí hele mía ta kpɔm. Etia Via be wòanye yeƒe alẽwo ƒe Kplɔla Gã. (1 Pet. 5:4) Hamemetsitsi siwo le hame siwo wu 100,000 me la le Mawu ƒe alẽ ɖekaɖekawo kplɔm. (Dɔw. 20:28) Ne míewɔna ɖe ame siwo le ŋgɔ xɔm ƒe mɔfiamewo dzi nuteƒewɔwɔtɔe la, ekema míele eɖem fia be míekpɔa ŋudzedze ɖe nu siwo katã wɔm Yehowa kple Yesu le na mí ŋu.\n19. Nu kae wòfia be míanɔ mía nɔviwo ŋu kplikplikpli?\n19 Nɔ nɔviwòwo ŋu kplikplikpli. Nu kae esia fia? Ne futɔwo dze aʋakɔ si wona hehee nyuie dzi la, nu si asrafoawo wɔnae nye be wotena ɖe wo nɔewo ŋu kplikplikpli—womenaa dometsotso nɔa aʋakɔ la me tɔwo dome o. Esia nana wotea ŋu nɔa te sesĩe ɖe futɔawo nu. Satana le Mawu ƒe amewo dzi dzem vɔ̃ɖitɔe wu. Menye fifiae nye ɣeyiɣi si míanɔ dzre wɔm kple mía nɔviwo le hamea me o. Ke boŋ fifiae nye ɣeyiɣi si wòle be míanɔ mía nɔviwo ŋu kplikplikpli, aŋe aɖaba aƒu mía nɔviwo ƒe blibomademadewo dzi, eye míaka ɖe Yehowa ƒe amekpɔkplɔ dzi.\nFifiae wòle be míanɔ mía nɔviwo ŋu kplikplikpli ahatsi tre ɖe Satana kple eƒe gbɔgbɔ vɔ̃wo ŋu (Kpɔ memama 19)\n20. Nu kawoe wòle be míawɔ fifia?\n20 Neva eme be mí katã míayi edzi anɔ ŋudzɔ le gbɔgbɔ me eye míayi edzi anɔ Mawu sinu kpɔm. Mina míalala “Ŋutifafa kple dedienɔnɔ!” ƒe gbeƒã si dukɔwo aɖe kple ame tiatiawo nu tetre mamlɛa dzigbɔɖitɔe. Ema yome mawudɔla eneawo aɖe asi le tsɔtsrɔ̃ ƒe yawo ŋu, eye woatsrɔ̃ Babilon Gã la. Esi míele nudzɔdzɔ ɖedzesi siawo lalam la, mina míanɔ wɔwɔm ɖe mɔfiame siwo ame siwo wotia be woaxɔ ŋgɔ na mí le Yehowa ƒe habɔbɔ me naa mí la dzi. Mina míanɔ mía nɔewo ŋu kplikplikpli be Abosam kple eƒe gbɔgbɔ vɔ̃wo nagakpɔ mɔnu aɖeke le mía ŋu o! Fifiae nye ɣeyiɣi si wòle be míawɔ ɖe hakpalaa ƒe nuxlɔ̃amenya siawo dzi be: “Misẽ ŋu, eye milé dzi ɖe ƒo, mi ame siwo katã kpɔa mɔ na Yehowa la!”—Ps. 31:25.\n^ mm. 13 Ne èdi numeɖeɖe ku ɖe vovototo si le amesiaminawo nu tetre gbãtɔ kple wo nu tetre mamlɛtɔ dome ŋu la, kpɔ January 1, 2007, ƒe Gbetakpɔxɔ, axa 30-31.\nƉoe Ɖe Amewo Ɖoe Ɖe Amewo Nu Kae Ana Míayi Edzi ‘Anɔ Mawu Sinu Kpɔm’?


Esi Yesu va ɖo Betania, afi si te ɖe Yerusalem ŋu la, exɔlɔ̃ Lazaro ku xoxo ŋkeke enee nye ema. Yesu kplɔ Marta kple Maria, siwo nye ame si ku la nɔvinyɔnuwo, ɖo yi afi si woɖi Lazaro ɖo. Eteƒe medidi o, amewo va ƒo zi ɖe teƒea. Àte ŋu akpɔ ale si gbegbe dzi dzɔ Marta kple Maria esi Yesu fɔ Lazaro ɖe tsitre la le susu mea?—Xlẽ Yohanes 11:21-24, 38-44.\nMarta nya nu tso nya nyui si ku ɖe kukuawo ŋu la ŋuti xoxo. Enyae be Yehowa afɔ ame kukuwo ɖe tsitre woagava nɔ agbe le anyigba dzi.—Xlẽ Hiob 14:14, 15.\nAnyie wotsɔ mè amegbetɔwo. (1 Mose 2:7; 3:19) Menye gbɔgbɔ siwo do ŋutilã woe míenye o. Anyigbadzinuwɔwɔwoe míenye, eya ta míaƒe akpa aɖeke meyia edzi nɔa agbe le míaƒe ku megbe o. Ne míeku la, míaƒe susu dzudzɔa dɔwɔwɔ, eye míaƒe tamesusuwo nu yina. Eya ta esi wofɔ Lazaro ɖe tsitre la, megblɔ nya aɖeke si fia be ekpɔ nane teƒe le ku me o, elabena kukuawo meganyaa naneke o.—Xlẽ Psalmo 146:4; Nyagblɔla 9:5, 6, 10.\nÐe Mawu wɔa funyafunya ame kukuwo le dzo mea? Esi Biblia gblɔ be kukuawo menya naneke o ta la, edze ƒãa be funyafunyawɔwɔ amewo le dzo mavɔ me nye alakpanufiafia si doa vlo Mawu. Fuwɔwɔ amewo le dzo me nye ŋunyɔ nɛ.—Xlẽ Yeremiya 7:31.\nKpɔ video si nye Nɔnɔme Ka Mee Ame Kukuwo Le?\nAme kukuwo mate ŋu aƒo nu alo ase nu o. (Psalmo 115:17) Gake mawudɔla vɔ̃ɖiwo li, eye woate ŋu aƒo nu na amewo ameflutɔe abe ame siwo ku lae le nu ƒom ene. (2 Petro 2:4) Yehowa medina kura be míate kpɔ be míaƒo nu kple ame kukuwo o.—Xlẽ 5 Mose 18:10, 11.\nWoafɔ ame kuku miliɔn geɖe siwo le yɔdowo me la ɖe tsitre woava nɔ agbe le anyigba dzi. Woafɔ ame siwo menya Mawu o eye wowɔ nu vlowo la dometɔ aɖewo gɔ̃ hã ɖe tsitre.—Xlẽ Luka 23:43; Dɔwɔwɔwo 24:15.\nMɔnukpɔkpɔ asu ame siwo woafɔ ɖe tsitre la si be woasrɔ̃ nu tso Mawu ŋuti nyateƒea ŋu ahaɖee afia be yewoxɔ Yesu dzi se to toɖoɖoe me. (Nyaɖeɖefia 20:11-13) Ame siwo woafɔ ɖe tsitre la dometɔ siwo awɔ nu nyui la anɔ agbe tegbee le anyigba dzi.—Xlẽ Yohanes 5:28, 29.\nAle si Mawu dɔ Via ɖa wòva tsɔ eƒe agbe na ɖe mía ta lae wɔe be woate ŋu afɔ ame kukuwo ɖe tsitre. Eya ta tsitretsitsia nye Yehowa ƒe lɔlɔ̃ kple amenuveve ɖeɖe fia mí. Ne wofɔ ame kukuwo ɖe tsitre la, wo dometɔ kae nàdi vevie be yeakpɔ?—Xlẽ Yohanes 3:16; Romatɔwo 6:23.\nƉoe Ɖe Amewo Ɖoe Ɖe Amewo Mɔkpɔkpɔ Kae Li Na Kukuawo?


“Meva Te Afi Si Nye Agbe Ðo Tae Ŋu Bubu Vevie” | Biblia Le Amewo Ƒe Agbenɔnɔ Trɔm\nGBE BUBU Afrikaans Albanian Amharic Arabic Armenian Aymara Bulgarian Catalan Cebuano Chichewa China Mandaringbe (Bɔbɔetɔ) China Mandaringbe (Xoxotɔ) Croatian Czech Danish Dutch Efik Estonian Eŋlisi Eʋegbe Finnish Franse Ga Georgian German Greek Guarani Haitian Creole Hiligaynon Hungarian Igbo Iloko Indonesian Italian Japanese Kazakh Kikuyu Kinyarwanda Kirghiz Kirundi Korean Kwangali Lingala Lithuanian Luo Malagasy Myanmar Ngabere Norwegian Nzema Papiamento (Curaçao) Polish Portuguese Quechua (Bolivia) Romanian Russian Sepedi Serbian Serbian (Roman) Sesotho (Lesotho) Setswana Shona Sinhala Slovak Slovenian Spanish Sranantongo Swahili Swedish Tagalog Telugu Thai Tigrinya Tsonga Turkish Twi Ukrainian Vietnamese Wayuunaiki Xhosa Yoruba Zulu\n“Meva Te Afi Si Nye Agbe Ðo Tae Ŋu Bubu Vevie”\nAbe ale si Allan Hancock gblɔe ene\nƑE SI ME WODZII: 1941\nAME SI TƆGBI WÒNYE TSÃ: SIGARET KPLE AHA TSU NOLA\nMetsi le Warialda si nye New South Wales ƒe du sue aɖe me. Warialda nye agblededu si me wonyia alẽwo kple nyiwo, eye wodea nukugblewo le. Dua me le dzadzɛ, eye ƒãa hafi nàse nu vlo wɔwɔ ŋkɔ le eme.\nEsi wònye nyee nye dzinyelawo ƒe vi ewoawo ƒe tsitsitɔ ta la, medze dɔwɔwɔ gɔme tsɔ kpɔa míaƒe ƒomea dzi esime mexɔ ƒe 13. Esi wònye nyemede suku yi ŋgɔ o ta la, agblee medena. Kaka maxɔ ƒe 15 la, mezu lãnyila, eye memlaa sɔwo.\nDɔwɔwɔ le agble dzi he viɖewo vɛ nam, gake egblẽ nanewo hã le ŋunye. Le go aɖe me la, dɔa kple ale si nutoa me le doa dzidzɔ nam ŋutɔ. Menɔa anyi ɖe dzo gbɔ le zã me nɔa ŋku lém ɖe ɣleti kple dziŋgɔli si ɣletiviwo le kpaŋkpaŋ la ŋu, eye zãya fafɛwo nana ati siwo le nutoa me la ƒe ʋeʋẽ lilili xɔa ya me keŋ. Meɖo ŋku edzi be megblɔna na ɖokuinye be Ame aɖe kokokoe anya wɔ nu wɔnuku mawo. Le go bubu me la, ame siwo le agblea dzi la ƒe nuwɔna gbegblẽwo kpɔ ŋusẽ ɖe dzinye. Zi geɖe la, mesenɛ amewo gblɔa nya vlowo eye mekpɔa sigaret hã nona bɔbɔe. Eteƒe medidi o nya vlowo gbɔgblɔ kple sigaretnono va zu numame nam.\nEsime mexɔ ƒe 18 la, meʋu yi Sydney. Edzrom be mazu asrafo, gake esi nyemede suku yi ŋgɔ o ta la, womexɔm o. Mekpɔ dɔ wɔ le Sydney abe ƒe ɖeka ene. Ɣemaɣie medo go Yehowa Ðasefowo zi gbãtɔ. Wokpem na woƒe kpekpe aɖe eye esi meyi la, mekpɔe de dzesi le woƒe nufiafiawo me enumake be nyateƒe lae nye ema.\nGake le esia megbe kpuie la, meɖoe be matrɔ ayi agble dzi. Eya ta meʋu yi Goondiwindi le Queensland. Mekpɔ dɔ, eye meɖe srɔ̃, gake nublanuitɔe la, mete aha hã nono.\nNye kple srɔ̃nye míedzi vi eve. Esi míedzi mía viawo megbe la, meva te afi si nye agbe ɖo tae ŋu bubu vevie. Meɖo ŋku nya siwo mese le Ðasefowo ƒe kpekpe ma me le Sydney la dzi, eye meɖoe be mawɔ nya mawo dzi.\nMeke ɖe Gbetakpɔxɔ xoxo aɖe ŋu, eye mekpɔ Yehowa Ðasefowo ƒe alɔdzedɔwɔƒe si le Australia la ƒe adrɛs le eme. Meŋlɔ agbalẽ na wo be woana kpekpeɖeŋum. Eye wodɔ Ðasefo fatu lɔ̃ame aɖe ɖem. Eteƒe medidi o, edze Biblia sɔsrɔ̃ gɔme kplim.\nEsi menɔ Biblia srɔ̃m la, meva kpɔe be ehiã be mawɔ tɔtrɔ vevi aɖewo le nye agbe me. Mawunyakpukpui si wɔ dɔ ɖe dzinye vevie nye 2 Korintotɔwo 7:1. Mawunyakpukpui ma de dzi ƒo na mí be “míakɔ mía ɖokui ŋu tso ŋutilã . . . ƒe ɖiƒoƒo sia ɖiƒoƒo me.”\nMetso nya me be madzudzɔ sigaret kple aha tsu nono. Menɔ bɔbɔe nam be mawɔ tɔtrɔ mawo o, elabena wotsi asinye ɣeyiɣi didi aɖee nye ema. Gake meɖoe kplikpaa be manɔ agbe wòadze Mawu ŋu. Nu si kpe ɖe ŋunye ŋutɔe nye gɔmeɖose si dze le Romatɔwo 12:2, afi si gblɔ be: “Midzudzɔ agbenɔnɔ ɖe nuɖoanyi sia ƒe nɔnɔme nu, ke boŋ mina woatrɔ miaƒe nɔnɔme to miaƒe tamesusu wɔwɔ yeyee me.” Meva de dzesii be hafi mate ŋu atrɔ nye agbenɔnɔ la, ele be matrɔ nye nuŋububu, eye be mabu nye nuwɔnawo abe ale si Mawu bua woe ene, be wonye nuwɔna siwo gblẽa nu le ame ŋu. Le Mawu ƒe kpekpeɖeŋu me la, mete ŋu ɖu sigaret kple aha atsu nono dzi.\n“Meva de dzesii be hafi mate ŋu atrɔ nye agbenɔnɔ la, ele be matrɔ nye nuŋububu”\nGake tɔtrɔ si wɔwɔ sesẽ nam wue nye ale si mawɔ adzudzɔ nya vlowo gbɔgblɔ. Menya be Biblia xlɔ̃ nu mí le Efesotɔwo 4:29 be: “Migana nya ƒaƒã aɖeke nado go tso miaƒe nu me o.” Ke hã, menɔ bɔbɔe nam be madzudzɔ nya vlowo gbɔgblɔ enumake o. Ŋugbledede le nya siwo dze le Yesaya 40:26 me ŋu ɖe vi nam ŋutɔ. Kpukpui sia gblɔ tso dziƒoɣletiviwo ŋu be: “Mifɔ mo dzi, ne miakpɔ nu! Ame ka wɔ nu siawo, eye wòkplɔa eŋu nuwo doa goe dedie? Eyɔa wo katã ŋkɔ, eye wo dometɔ aɖeke mesusɔna o le eƒe ŋusẽ geɖe kple alɔkame sesẽ la nu.” Megblɔ na ɖokuinye be ne ŋusẽ le Mawu si wòwɔ xexe gbahoo sia, si kpɔkpɔ léa dzi nam vevie la, ke ate ŋu ado ŋusẽm matrɔ nye agbenɔnɔ, ale be nye nu nadze eŋu. To agbagbadzedze vevie kple gbedodoɖa dzi la, meva nɔ ɖokuinye dzi ɖum le nuƒoƒo me vivivi.\nEsi menye lãnyila, eye ame ʋɛ aɖewo koe nɔ agblea dzi kplim ta la, mɔnukpɔkpɔ mesu asinye meɖoa dze kple amewo o. Ke hã, hehe si mexɔ le Yehowa Ðasefowo ƒe kpekpewo me kpe ɖe ŋunye mesrɔ̃ ale si maɖo dze kple amewo. Gakpe ɖe eŋu la, hehe si mexɔ la na metea ŋu gblɔa Mawu Fiaɖuƒea ŋu nya na amewo.—Mateo 6:9, 10; 24:14.\nƑe geɖewoe nye esia menye hamemetsitsi le míaƒe hamea me. Mebui be enye mɔnukpɔkpɔ nam be mawɔ nu sia nu si mate ŋui akpe ɖe haxɔsetɔwo ŋu. Gake yayra gãtɔ si mekpɔe nye ale si nye kple srɔ̃nye wɔnuteƒe lɔlɔ̃a kpakple mía vi dzeɖekɛawo míele Yehowa subɔm ɖekae.\nMeda akpe na Yehowa be wòlɔ̃ be yeafia nu nye ame si mede suku yi ŋgɔ o hã. (Yesaya 54:13) Melɔ̃ ɖe nya si dze le Lododowo 10:22 dzi bliboe be: “Yehowa ƒe yayra wɔa ame kesinɔtɔ.” Nye kple nye ƒomea míele mɔ kpɔm be míagasrɔ̃ nu geɖe tso Yehowa ŋu ahasubɔe tegbee.


2 Mose 30 - Holy Bible [Ewe Bible 1913] - (2Mo 30)\nTso xe wo vɔsamlekpui, si dzi wòado dzudzɔ ɖo.\nEƒe didime nanye abɔklugui ɖeka, eƒe kekeme nanye abɔklugui ɖeka, dzogoe ene me wòanɔ, eye eƒe kɔkɔme nanye abɔklugui eve; eƒe dzowo nawɔ ɖeka ɖe eŋu.\nFa sika nyuitɔ ɖe eŋuti, etame kple ekɔgo godoo va kpe kpakple eƒe dzowo ŋu, eye natsɔ sika nyuitɔ ado atsiã ɖe eŋu aƒo xlãe.\nEye nawɔ sikasigɛ eveve ɖe eƒe axawo kple eve dzi le atsiãdodo la te, bena woate ŋu aƒo kpo ɖe wo me akɔe.\nTsɔ xe kpa kpoawo, eye nafa sika ɖe wo ŋu.\nEye natsɔe ada ɖe nubablaɖaka, si dzi nutsyɔnu la le, afisi maɖe ɖokuinye afia wò le la, kasa le xɔmetsovɔ la ŋgɔ.\nEye Aron natsɔ atike ʋeʋẽe ado dzudzɔ ɖe edzi, ŋdi sia ŋdi, ne edzra akaɖigbɛawo ɖo la, wòado dzudzɔ.\nEye ne Aron si akaɖigbɛawo le fiẽ la, wòagado dzudzɔ Esia anye dzudzɔvɔsa le Yehowa ƒe ŋku me, hena miaƒe dzidzimeviwo tegbee.\nMigatsɔ dzudzɔdonu bubua ɖeke va edzi migatsɔ numevɔsa alo nuɖuvɔsa va edzi o, eye migakɔ nunovɔsa hã ɖe edzi o.\nEye Aron natsɔ nuvɔ̃ ŋuti vɔsalã, si enye avulénu la, ƒe ʋu aɖe nuvɔ̃ ɖa le eƒe dzowo ŋu zi ɖeka le ƒe ɖeka me. Zi ɖeka woaɖe nuvɔ̃ ɖa le eŋu le ƒe ɖeka me, eye wòanye ɖoɖo na miaƒe dzidzimeviwo; elabena nu kɔkɔetɔ wònye na Yehowa.\nEye Yehowa gblɔ na Mose bena;\nNe ètia Israel-viwo xlẽ la, ekema amesiwo netia la, naxe fe ɖe woƒe agbe ta, bena dɔ vɔ̃ɖia ɖeke magaɖo wo dome, le esi woxlẽ wo la ta o.\nAmesiwo woxlẽ la dome ɖesiaɖe nadzɔ sekel kɔkɔe atãafã. Gera blave enye sekel kɔkɔe ɖeka. Sekel afãafã wòadze na Yehowa.\nAmesiame, si wotia, eye wòxɔ ƒe blave alo wu nenema la, nadzɔ nu na Yehowa.\nKesinɔtɔ mana awu o, eye ame dahe maɖe ɖeke le edzi o; sekel afãafã wòadze na Yehowa ɖe woƒe agbe ta.\nEye nagblẽ ga, si Israel-viwo na ɖe woƒe agbe ta la, ɖe Mawu ƒe agbadɔ la ŋu, bena wòanye ŋkuɖodzinu kple avulénu na Israel-viwo le Yehowa ƒe ŋku me.\nEye Yehowa gblɔ na Mose bena:\nTsɔ akɔbli wɔ tsileze, eye natsɔ akɔbli ke aɖo zɔ ɖe egɔme; eye nadae ɖe Mawu ƒe agbadɔ la kple vɔsamlekpui la domee, eye nakɔ tsi ɖe eme.\nEye Aron kple viaŋutsuawo naklɔ woƒe asiwo kple afɔwo le eme.\nNe wole Mawu ƒe agbadɔ la me yi ge la, woale tsi hafi, bena womagaku o, alo ne wole tete ge ɖe vɔsamlekpui la ŋu, bena woado dzo asa vɔ na Yehowa la.\nWoaklɔ asiwo kple afɔwo, bena womagaku o; eye wòanye ɖoɖo na eya ŋutɔ kple eƒe dzidzimeviwo tegbee.\nTsɔ atike nyuitɔ, siwo ʋẽna lilili, lifi lãhɛtɔ sekel alafa atɔ, botsyo sekel alafa eve blaatɔ̃, si nye gbãtɔ ƒe afã, gbekee sekel alafa eve blaatɔ̃,\nkotoklobo sekel kɔkɔe alafa atɔ̃ kple dzomi hin ɖeka:\neye natsɔ wo awɔ ami kokoe lae, abe alesi ami ʋeʋẽe wɔlawo wɔne ene; ami ʋeʋẽe kɔkɔe wòanye.\nEye nasii ɖe Mawu ƒe agbadɔ la kple nubablaɖaka la,\nkplɔ̃ la kple eŋu nuwo, akaɖiti la kple eŋu nuwo, kple dzudzɔdovɔsamlekpui la,\nnumevɔsamlekpui la kple eŋu nuwo kpakple tsileze la kple eƒe zɔ ŋuti.\nWɔ wo kɔkɔe, bena woanye nu kɔkɔetɔwo, nusianu, si aka wo ŋuti la, azu kɔkɔe.\nEye nasi ami na Aron kple viaŋutsuawo awɔ wo kɔkɔe, bena woazu nunɔlawo asubɔm.\nGblɔ na Israel-viwo bena: Ami kɔkɔe wòanye nam le miaƒe dzidzimeviwo dome.\nWomasii na ame bubua ɖeke o, eye womawɔ etɔgbe hã o, elabena nu kɔkɔe wònye, eye nu kɔkɔe wòanye na mi.\nNe amea ɖe wɔ etɔgbe alo wòna eƒe ɖe ame bubua ɖe la, woatsrɔ̃e ɖa le eƒe dukɔ me viwo dome.\nEye natsɔ wo awɔ dzudzɔ ʋeʋẽe donui; natɔtɔ wo, abe alesi atike ʋeʋẽe wɔlawo wɔne ene; nade dze eme, eme nadza, eye woabui kɔkɔe.\nEye natu eƒe ɖe memee ada ɖe nubablaɖaka la ŋgɔ le Mawu ƒe agbadɔ la me, afisi maɖe ɖokuinye afia wò le; nu kɔkɔewo ƒe nu kɔkɔe wòanye na mi.\nMigawɔ dzudzɔdonu, si nawɔ la, tɔgbea ɖeke o, ke boŋ miabui kɔkɔe na Yehowa.\nNe amea ɖe wɔ etɔgbe, be yeaʋẽ ase la, woatsrɔ̃e ɖa le eƒe dukɔ me viwo dome.\n2 Mose 30:2\n2 Mose 30:3\n2 Mose 30:4\n2 Mose 30:5\n2 Mose 30:6\n2 Mose 30:7\n2 Mose 30:8\n2 Mose 30:9\n2 Mose 30:10\n2 Mose 30:11\n2 Mose 30:12\n2 Mose 30:13\n2 Mose 30:14\n2 Mose 30:15\n2 Mose 30:16\n2 Mose 30:17\n2 Mose 30:18\n2 Mose 30:19\n2 Mose 30:20\n2 Mose 30:21\n2 Mose 30:22\n2 Mose 30:24\n2 Mose 30:25\n2 Mose 30:26\n2 Mose 30:27\n2 Mose 30:28\n2 Mose 30:29\n2 Mose 30:30\n2 Mose 30:31\n2 Mose 30:32\n2 Mose 30:33\n2 Mose 30:35\n2 Mose 30:36\n2 Mose 30:37\n2 Mose 30:38


Bible Verses On The Topic: Animals -> Life\n1 Mose 1:21\nEye Mawu wo ƒumelã klitsuwo kple nu gbagbe, siwo katã tana, eye woʋãna le tsia me, hamehame, kple xe, siwo katã dzona. Eye Mawu kpo bena enyo.\n1 Mose 1:30\nke gbewo kple amagbewo katã nanye nuɖuɖu na anyigba dzi lãwo katã kple dziƒoxe dzodzoewo katã kple nusiwo katã tana, siwo me agbe le, le anyigba dzi. Eye wòva me nenema.\nElabena womla lã wɔadãwo kple xeviwo kple nutatawo kpakple ƒumelãwo ƒe dzɔdzɔme, eye amegbetɔ ƒe dzɔdzɔme mia wo,\nDamixe le dziƒo te hã nya eƒe azã, eye akpakpa, sagbadre kple tsalɛ dzea si woƒe gbɔgbɔɣi; ke nye dukɔ menya Yehowa ƒe ɖoɖowo o.\namesi fia nu mi wu anyigba dzi lãwo, eye wòde nunya tagbɔ na mí wu dziƒoxewo la le o.\nEye ŋutilã katã akpɔ Mawu ƒe xɔxɔ la.\nMibu akpaviãwo ŋu bena, womeƒãa nu, alo ŋea nu o, eye nudzraɖo ƒe alo ava mele wo si o, ke Mawu nyia wo; miawo la mia tɔ vena wua xewo tɔ.\nMikpɔ dziƒoxeviwo ɖa, womeƒãa nu o, womeŋea nu hã o, eye womeƒoa nuwo ƒu ɖe avawo me hã o, ke mia Fofo, si le dziƒo la, nyia wo. Alo ɖe mia tɔ mevena wua woawo to o mahã?\nAme dzɔdzɔe sea veve na eƒe lãwo ti; ke dzi kplala li na ame vɔ̃diwo.\nDzataviwo le xɔxlɔ̃m ɖe nuléle ŋu, eye wobiaa woƒe nuɖuɖu tso Mawu si me.\n1 Mose 2:19-20\n Tete Yehowa Mawu tsɔ anyi mè gbemelãwo katã kple dziƒoxe dzodzoewo katã, eye wòkplɔ wo va amea gbɔe, be yeakpɔ alesi wòayɔ woe; eye alesi ame la yɔ nu gbagbeawoe la, nenema anye woƒe ŋkɔ. Eye ame la tsɔ ŋkɔ na aƒemelãwo katã kple dziƒoxe dzodzoewo kpakple gbemelãwo katã; ke amea ya mekpɔ kpeɖeŋutɔ, si asɔ nɛ o.\n1 Mose 9:2-3\n Metsɔ anyigba dzi lãwo katã kple dziƒoxe dzodzoewo katã kple nusiwo katã tana le anyigba dzi, kple tɔmelãwo katã de asi na mi, eye mianye vɔvɔ̃ kple ŋɔdzi na wo. Nu gbagbe, siwo katã ʋãna, nenema nu siawo katã metsɔ na mi, bena woanye miaƒe nuɖuɖu abe amagbewo ke ene.\n1 Mose 1:24-28\n Eye Mawu gblɔ bena: Nu gbagbewo nedo tso anyigba me hamehame, aƒemelãwo kple nu tatawo kple gbemelãwo hamehame! Ale Mawu wɔ gbemelãwo hamehame, aƒemelãwo hamehame kple lã, siwo katã tana le anyigba dzi hamehame. Eye Mawu kpɔ bena enyo. Eye Mawu gblɔ be: Mine míawɔ ame ɖe míaƒe nɔnɔme, woaɖi mí, eye wòaɖu ƒumelãwo, dziƒoxe dzodzoewo, aƒemelãwo kple gbemelãwo katã kpakple lã, siwo katã tana le anyigba dzi la dzi! Eye Mawu wɔ ame ɖe ye ŋutɔ ƒe nɔnɔme, Mawu ƒe nɔnɔme nue wòwɔe ɖo; ŋutsu kple nyɔnu wòwɔ. Eye Mawu yra wo, eye Mawu gblɔ na wo bena: Midzi, ne miasɔ gbɔ, eye miayɔ anyigba la dzi, eye mianye agbo ɖe edzi, miaɖu ƒumelãwo kple dziƒoxe dzodzoewo kple lã, siwo katã zɔna le anyigba dzi la dzi!\n Wo kuviatɔ, yi anyidi gbɔ, kpɔ eƒe nuwɔna ɖa, eye nadze nunya! Esi amegã, dzikpɔla kple dziɖulaa ɖeke mele esi o hã la, eƒoa eƒe abolo le dzomeŋɔli, eye wòtua eƒe nuɖuɖu ɖo le nuŋeɣi.\n Esusɔ vie, nena wòsɔ kple Mawu kloe, eye netsɔ bubu kple ŋutikɔkɔe ɖɔ nɛ. Etsɔe ɖo wo asinudɔwɔwɔwo nu, eye netsɔ nuwo katã ɖe eƒe ato te: alẽwo kple nyiwo siaa hekpe ɖe gbemelãwo hã ŋu, dziƒoxeviwo kple ƒumelãwo kpakple nusianu, si zɔa atsiaƒu me.\n Ke bia lãwo se, eye woafia nu wò, kple dziƒoxewo: eye woagblɔe na wo, kpakple anyigba dzi nutatawo, eye woafia nu wò, eye ƒumelãwo atoe na wò. Amekae medze sii le nusiawo katã ŋu be, Yehowa ƒe asie wɔ nusiawo oa? Eya, amesi si me nu gbagbewo katã ƒe luʋɔ kple amegbelɔwo katã ƒe ŋutilã ƒe gbɔgbɔ le!\n Amegãxi ana alẽvi gbɔ, lãkle atsyɔ akɔ ɖe gbɔ̃vi gbɔ, nyivi, dzata kple nyi dami woana wo nɔewo gbɔ, eye ŋutsuvi suea ɖe akplɔ wo. Nyinɔ kple sisiblisinɔ woaɖu gbe, eye wo viwo atsyɔ akɔ ɖe afi ɖeka. Dzata aɖu gbe abe nyi ene. Ɖevi nono ate le ƒli ƒe do nu, eye ɖevi, si ɖi no la, aƒo asi ɖe dakpui ƒe do me. Womawɔ vɔ̃a ɖeke o, eye womahe gbegblẽ ava nye tonyigba kɔkɔe blibo la dzi o, elabena sidzedze Yehowa xa anyigba la dzi, abe alesi tsi yɔ atsiaƒu me ene.\nNyagblɔla Salomo 3:18-21\n Megblɔ le nye dzi me bena. Amegbetɔviwo ta esia va me do, ne Mawu naɖo wo akpa, eye ne woadze sii be, lãwo yewonye. Elabena nya ɖeka tɔgbe dzɔna de amegbetɔviwo kple lãwo siaa dzi; alesi esiawo kunae la, nenema ke ekemeawo hã kunae, gbɔgbɔ ɖekae le wo katã si, eye amegbetɔ mexɔ asi wu lã o; elabena wo katã tofloko wonye. Wo katã woyina teƒe ɖeka; anyi me wo katã wotso, eye anyi wo katã woagazu. De amea de nyae be, amegbetɔviwo ƒe gbɔgbɔ yia dzi, eye lãwo ƒe gbɔgbɔ yia anyi me loo?\n Mikafu Yehowa tso anyigba dzi, mi bosowo kple tɔ goglowo katã, mi dzo kple dzikpe, sno kple adzudzɔ kpakple ahom, si wɔa eƒe gbe dzi; mi towo kple togbɛwo katã afi tsekuwo kple sedertiwo katã; mi gbemelãwo kple aƒemelãwo kalã kpakple xevi dzogoewo; mi anyigba dzi fiawo kple dukɔwo katã, amegãwo kple anyigba dzi ʋɔnuɖrɔ̃lawo katã, ɖekakpuiwo kple ɖetugbiwo siaa, amegã ɖeɖiwo kple ɖeviwo!


Psalmowo 10 - Holy Bible [Ewe Bible 1913] - (Psa 10)\nYehowa, nukaŋuti nètsi tre ɖe adzɔge boo, eye nèɣla le xaxaɣiwo me?\nAme vɔ̃ɖiwo ƒe dada doa dzikatsoƒoe na hiãtɔwo; woatsɔ woawo ŋutɔ ƒe aye, si woɖo la, ale woe.\nElabena ame vɔ̃ɖi tsoa eƒe dzimedidiwo ƒoa adegbee, eye ŋubiala ɖea Yehowa ɖe aga heɖea alɔme le eŋu.\nEƒe nuwɔwɔ dzea dzi nɛ ɣesiaɣi; wò ʋɔnudɔdrɔ̃ le dziƒo ʋi tso egbɔ, eye wòɖoa ƒuƒu de eƒe ketɔwo katã yome.\nEgblɔna le eƒe dzi me bena: Ke maɖe le tenye akpɔ o, eye amesi maɖo dzɔgbevɔ̃e me ɣeaɖekeɣi akpɔ gbeɖegbeɖe o la, menye.\nƉiŋudodo, alakpa kple ŋutasẽnya yɔ nu me nɛ taŋ, eye gbegblẽ kple dzɔgbevɔ̃e le eƒe ade te.\nEnɔa xa me ɖe agblekɔƒewo xa, ebena wua ame maɖifɔ, eye wònɔa ŋu tsam na ame kudɔewo.\nEdea xa ɖe ɣaɣlɛƒe abe dzata le eve dodoe me ene, edea xa ɖi, be yealé hiãtɔ la, eye wòléa hiãtɔ la henɔa ehem kple eƒe ɖɔ.\nEƒonɛ ƒua anyi, eye wòmiminɛ ɖe anyigba: eƒe ŋusẽ nana ame kudɔewo dzea anyi.\nEgblɔna le eƒe dzi me be: Mawu ƒe ŋku dzo le edzi, eɣla eƒe mo, eye mele ekpɔ ge akpɔ gbeɖegbeɖe o.\nYehowa, tso! Mawu, kɔ wò asi dzi, eye megaŋlɔ hiãtɔ be o!\nNukaŋuti ame vɔ̃ɖi le alɔme ɖem le Mawu ŋu le gbɔgblɔm le eƒe dzi me be, mabia eta ase oa?\nEkpɔe, elabena wò ŋku le hiã kple nuxaxa ŋu, esiwò me wole; hiãtɔwo tsɔe de esi na wò; xɔnametɔ nènye ne tsyɔ̃eviwo.\nŊe abɔ na eme vɔ̃ɖi kple nuvɔ̃wɔla; ɖe àdi eƒe nu vɔ̃ɖi wɔwɔ, eye mãkpɔe oa?\nYehowa enye fia tegbetegbe, dukɔwo tsrɔ̃ ɖa le eƒe anyigba dzi.\nWò Yehowa, èɖo to hiãtɔwo ƒe didi, èli ke woƒe dzi, eye nèƒu wò to anyi,\nne natso afia na tsyɔ̃eviwo kple hiãtɔwo, be amegbetɔ magaɖa ɖadzra le anyigba dzi azɔ o.